text:
venerdì 7 ottobre 2011
SANTE
Insome a jerin chei biei timps là, agns ‘70, intune dì cuntun cîl celest cu lis montagnis che ti pâr di tocjâlis, intune domenie di cjampanis che a sunin e di “A come agricoltura” cun “Greensleeves” come sigle su lis imagjinis di un om che al arave… insome, intune zornade cussì biele al rivà a Selvucis li di gno nono un strani vagabont. Al à une vecje biciclete rusine, di chês dai bersalîrs, cu lis gomis plenis. Daûr al jere tacât un cjaruç cun parsore pocjis robis: un materassat fat sù, cuatri peçotats e un pâr di gamelins plens di ont.
Chest Sante al domandave a gno nono di fâi di famei e di sistemâsi a durmî magari te stale. Gno nono, cussì bon, i disè di sì.
Nol è che Sante nol lavoràs, ma ogni tant dal camarin al sparive cualchi salam e lis damigjanis, un pôc a la volte, si disvuedavin. Cussì gno nono, insuspietît, si stufà e al mandà vie Sante.
No lu vessial mai fat! Di un moment a chel altri lis vacjis a tacarin a inmalâsi… di mastite… cussì la Adue, la Rome, la Pome e la Galande. Si clamà il veterinari ma no si rivà a cumbinâ nuie tal arc di diviersis setemanis.
Il nono alore al decidè di tornâ a clamâ Sante parcè che lu saveve brâf… ducj a disevin che al jere un grant espert di bestiis. Bon. Alore Sante al tornà ma il nono al veve sierât il camarin cuntun luchet grues e si partave simpri ator lis clâfs.
Nie di fâ però. Lis vacjis a vuarivin ma i salams a sparivin e il vin al diminuive. Une sere gno nono si metè di vuardie propit dentri tal camarin, platât tun caratel; si jere fat sierâ a clâf de none.
Al spietà.
La lune plene e filtrave di une barconete garantint un fregul di lûs.
Di une buse tal mûr e jentrà une suriute che, tra la maravee di gno nono, e montà sù, lant a finî parsore di chei luncs lens che a sostegnin i salams; e roseà un spali fasint colâ un biel salam e po e saltà jù par mangjâlu. In pôc timp la rosse cjar e stave sparint te panze de suriute, come par une magjie! La besteute si bagnà ancje il musìc intal merlot dopo vê roseât ancje il tapon di suro!
Alore gno nono al saltà fûr dal caratel e al tirà cuintri de surie un dai siei pesants mulots.
Colpide in plen e sfracaiade: gno nono al veve buine smicje.
Ma… Sante?
Il strani om al sparì come par incjant de cjase dai vons. Nissun al savè plui nuie di lui. Al lassà a Selvucis ducj i siei (puars) bens…
di Checo Tam
Etichetis: Checo Tam, Contis, Gjenar fantastic, Gjenar romantic
mercoledì 5 ottobre 2011
VERUSKA
Cidine cidine, suiade tes sôs fuarcis e come un passarin intun çufut di plumis, si è distudade Vera Chmaruk, frute dal vincjesîs, di Kijev, depuartade in timp di guere a Buchenwald, maridade in Gjermanie cul Nino Cilinut dal Cilin, presonîr di guere ancje lui, e po vivude chenti te miserie, a Sante Marie Sclaunic e a Puçui, fin l’ultime cuiete trate de sô strade a Samardencje.
Sul imprin i fâs strade il Nino e po e cjate ben jê la maniere di judâsi di bessole, cul so snait.
L’afiet ju à compagnâts in vite. Ma distès Vera e conte, une volte, di une barufe fûr dal ordenari, a dute gnot.
Il Nino al zuiave cu La Rovente, la scuadre di balon dal Sante Marie e alore, la domenie, dopo zuiât si pierdeve vie cui amîs de scuadre tornant dongje a straoris. Passe une volte, passin dôs, la tierce Vera lu clame adoremus subit tornât.
«Sono oris di tornâ!» i dîs.
«Soi paron jo!» dissal lui, che al varà magari bevût un tai, par vê chel estri.
Alore Vera i mole un scufiot a man ledrose, di mandâlu a rondolons pe cjamare che no jere sofitade e, pal sunsûr de marcule, si è dismot il vecjo e corût sù pes scjalis a viodi ce dal diaul e podê meti pâs.
«Cje ca po!» al diseve il Cilin, pari dal Cilinut.
«Ve ca mo!» al diseve.
«Sù po cumò!» al tornave a dî, misturant lis cuatri peraulis cun dutis lis blestemis che al veve plui a man.
Intor di se, il Cilin al veve dome la cjamese. A ogni invocazion, al alçave i braçs adalt esponint in chê maniere denant di Vera, tal lusôr de lampadinute, dute la batarie. Che Vera e scuen alore, par che il Cilin nol cjapi frêt, e podê cori a viodi dal Cilinut che no si sei fat mâl, spesseâ a fâ la pâs e sierâ li la robe.
Rivade, chê altre dì, insom de strade, sul moment dal scûr Veruska e à sintût sigûr che il Nino le clamave a braçolâsi e je corude incuintri, cjapant pe man la Muart.
Storiute de buinegnot n. 1
di Ivano Urli
Etichetis: Contis, Ivano Urli, Storiutis de buinegnot
lunedì 3 ottobre 2011
CONTECURTE stagjon 2011-2012
Ve chi che o sin!
Come che us vin dite pôcs dîs indaûr, o sin chi a presentâus la gnove stagjon di Contecurte!
Ma anìn par ordin, ancje se cence tant batecolâ a jessi formâi...
Alore, tant par començâ o tignarìn bogns, come dîs pes publicazions, lunis, miercus e vinars, cirint di jessi costants, come che o vin rivât a jessi la stagjon passade. Par clâr, il teme de nestre Ostarie al è e al restarà tal sô non: Contis Curtis par furlan.
E par "curte" o nin indevant a intindi contis che a zirin ator des 2000 batudis, comprendûts i vueits. Par proponinus une conte, o ancje dome par saludânus o lassânus cualsisei sugjeriment, al baste che o scrivês ae nestre direzion di pueste, che o a cjatais là sù, adalt, a man çampe.
E dopo lis contis, come simpri gjestidis dal Ostîr, ce al restie, des rubrichis di simpri?
Se no s'al seis domandât, us al disìn nô!
Us disìn subit che il nestri Garzon, che nus à tignût companie cu lis sôs traduzions di autôrs nomenâts intes sôs "contis misteriosis", si cjape une meretade polse, e cuissà che no nus torni a scrivi cualchi conte o cualchi ispirazion, par stiçanus nô a scrivi...
Come lui, ancje il nestri preseât Camarîr al lassarà in bande lis lezions e curiositâts di lenghe furlane, rivadis aromai a un bon nivel di cuantitât. O sperìn però che nol stedi cu lis mans in man e i vin za proponude une gnove rubriche, che a vedi simpri a cefâ cu lis lidrîs de nestre lenghe e lis fueis che a colin. Viodin ce che al si invente...
Il nestri Ostîr in seconde, invezit, al si è za cjapât il compit di stâ daûr a lis gnovis che a podìn interessâ ae nestre Ostarie e o vin decidût di dâi cjarte blancje su la zornade di publicazion, che e podarà jessi cualsisei de setemane. Mior savê lis robis subit, o vin pensât.
E o vin pensât ancje che il nestri Famei, simpri pront a une clamade par fâ deventâ la Ostarie di virtuâl a reâl, intant che al spiete al pues intant metisi sot cu lis contis, e di fat, al à lavorât ancje dilunc de Istât.
Finide chi?
Eh no! Nus vanze di dîus la part plui impuartante: il rignoviment.
Tant par començâ, cuntune operazion segrete rivade par câs ae fin de stagjon passade, si sin sigurâts i dirits par dîs piçulis contis di Ivano Urli. A dî il vêr, in gracie ae sô femine, lis contis a son cuasit une robarie, parcè che a son nadis come contis de buinegnot che Ivano al scriveve ae fie, ogni sere, intun periodi che jê e jere lontan di cjase par lavôr. Lis Contis de buinegnot - cussì lis vin clamadis - a cjacarìn de int dal paîs, di cjacaris di une volte, cuasi a volê tignî di cont e salvâ dal dismenteâsi i piçui ricuarts di ogni dì. Cuant che lis vin letis, nus è plasude une vore la lôr semplicitât e spontaneitât, e par chel o vin decidût di regalalis ai nestris letôrs, cun bonstâ dal lôr autôr, cussì come che a son nadis, cence fâ corezions e variazions di ogni gjenar.
E ae fin, ma no ultin, o vin une gnove entrade in tal organic de nestre Ostarie. A vin decidût, par cumò, di cjapâlu sù come Garzon in seconde, e a lu vin za metût in vore par une rubriche simile a chê dal Garzon, ma che 'nd à la particolaritât di saltâ il talian. Di fat, propit cussì o volevin clamâle, ma il so autôr al à proponût il non di Ecumène, dal grec, ven a stâi "la cjase dulà che ducj a vivìn". Cui isal chest gnûf garzon? Lu vês za cognossût! Al è un contecurtâr di une volte, che si faseve clamâ Xabi Xogrâr da Plêf.
E la rubriche Ecumène no sarà il so unic contribût a la Osterie. I vin za dât doi lavôrs: il prin al è di cjatâ cualchi contribût ae sô rubriche che al tocji altris lenghis in plui di chês che al studie, il secont - jessint che cumò nus stâ leint de Russie, al è chel di contânus alc di chê Europe lontane. Viodìn, ce che al saltarà fûr...
Ben, disarès che o vin dit vonde.
Se la gnove stagjon di Contecurte us plâs, diseitnusal cuntun coment, o ancje dome cuntun clic su mi plâs, che o vin gust di tornâ a tirâ dongje i nestris contecurtârs e i nestris letôrs.
E simpri se la gnove stagjon us stice, judaitnus a sparniçâ il verp di Contecurte!
Chei di Contecurte
Etichetis: Contecurte
giovedì 29 settembre 2011
La gnove vierzidure de Ostarie
Ben! E je ore...
Vin pene finît di lavâ lis fuarpis... vin taponât i brantiei... e cumò - dopo vê vendemât sedi il blanc, sedi il neri - o vin dome di spietâ pôcs dîs, par podê tirâ il prin vin de gnove stagjon.
Cul mês di Otubar, propit cun lunis, par scomençâ come che si scomence lis dietis e i lavôrs, o tornarin a vierzi Contecurte, la nestre Ostarie dulà che tal puest dal vin e dai ûfs dûrs - aromai lu savês - a si pues cerçâ contis curtis e dut ce che al pues zirâ ator di lôr.
Come che o savês, no sin bogns di tacâ cence rignovisi un pôc, e alore ancje par cheste gnove stagjon che e ven, spietaisi cualchi cambiament, cualchi gnove vît che o vin semenât, par viodi cemût che e ven sù.
Ce che nol cambie al è il spirt, il sintiment che al cjale al furlan e a la narative curte.
Us spietìn lunis, ducj, par viodi ce che al sarà di gnûf e ce che a tignarìn cont dal vieri.
Intant sparniçait ator che Contecurte e torne a vierzi...
Chei di Contecurte
Etichetis: Contecurte, Gnovis
martedì 6 settembre 2011
Presentazion de Comugne a Buie
Cualchidun dai nestris contecurtârs al sarà impegnât vinars ai 9 di Setembar aes 18 sot sere intal anfiteatri dal parc de biblioteche di Buie par
«LA COMUGNE in reading - Leturis di contis in furlan publicadis inte riviste “La Comugne” e di altris contis mai vignudis fûr»
Jentrade: Pauli Cantarut e Alessandra Kersevan
Autôrs e letôrs: Pauli Cantarut, Gianfranco Pellegrini, Checo Tam, Stiefin Morat, Francesca Gregoricchio
Freestyle: DJ Tubet
Musiche: Vididule Projet
Etichetis: Gnovis
martedì 30 agosto 2011
Romanini prin in tre riis
Un dai nestris contecurtârs al à vinçût il premi di «In trê riis», concors leterari par un romanç par furlan di non plui di 180 batudis, riservât a concorints cun mancul di 35 agns e rivât ae seconde edizion. Il vincidôr jenfri i siet finaliscj segnalâts al è stât difat Christian Romanini cul test intitulât «Un altri carnevâl».
Ve chi il test dal "mini romanç":
«Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511»
Compliments a Christian (te foto parsore la premiazion: Chris al è chel plui grues di ducj ;-D) di bande di dute Contecurte! Ogni tant cualchidun al proteste parcè che achi no si permet di doprâ plui di un tant di batudis. Viodeiso che a alenâsi cussì al covente a alc? ;-)
Etichetis: Gnovis
sabato 6 agosto 2011
CONTECURTE 1511 a Vençon
O interompìn la publicazione des Contis de Ostarie Viere dome cun chest piçul post, che di fat al siere la nestre stagjon lassantus il librut digjitâl de Serade Contecurte 1511 a Vençon.
Us invidin ducj a tornâ a cjatânus a Setembar, cuant che o tornarìn a vierzi, e soredut, se o vês ispirazion in chestis setemaniti di fin Istât, a mandânus lis vuestris contis pe gnove stagjon.
Mandi!
Chei di Contecurte
Etichetis: Contecurte, Events e Leturis
mercoledì 27 luglio 2011
CONTECURTE 1511 a Vençon
Nus plaseve però interompi la publicazion des nestris contis de Ostarie Viere par comunicâus che Vinars ai 5 di Avost, si davuelzarà une serade inmaneade dal Comun di Vençon, dulà che nô di Contecurte, come che za o vin fat pe serade di Rivis di Sedean, a prestarìn vôs e contis a che de Associazion 1511, par une serade a teme storic-naratîf sul riviel di 500 agns fa.
La serade e je proviodude par lis 9.00 sot sere, alì dal Fuartin Venezian, pene metût a puest, dilunc la strade che di Vençon e puarte bande Bordan, dilunc l'arzin dal Tiliment.
Us spietìn!
Etichetis: Events e Leturis, Gnovis
venerdì 1 luglio 2011
POLSE ESTIVE
E je vignude la ore di meti in polse, come che o vevin dite, la nestre Ostarie e cirî di gjoldisi il cjalt, profitant par pensâ ai progjets pe prossime stagjon.
A ogni mût, come che o vin anticipât, la publicazions des contis no va in polse, par che o doprarìn chescj mês che a vegnin par par ri-publicâ lis contis de Ostarie viere, magari rignovidis cuntune gnove imagjine o corezint cualchi falope, se la cjatin. Planc planc, cussì, o varìn dut l'archivi des contis inte gnove sede, e magari e je ancje une ocasion par tornâ a lei une conte o par leile pe prime volte, par cui che al à començât di pôc a vignî a Contecurte.
Al è clâr, par altri, che chei che nd' àn la ispirazion di scrivi contis, a podìn mandânusalis istes: o proviodarin a dai un cuc e se a son buinis, a metilis in bande pe gnove stagjon.
Mandi a ducj, cjacarait furlan e buinis vacancis!
Chei di Contecurte
Etichetis: Contecurte, Gnovis
Iscriviti a: Coments al post (Atom)


c: text/html

text:
Ancje se Avrîl aromai al jere indenant, lis cisilis di un pieç a svolavin in alt e, ator ator si usmavin i odôrs dal prin fen, lu stes, par chel fregul di tramontan che al rivave dai monts, Marc e Anute si sintivin dreça i pei dai lôr braçs. Ma là levino chei biei fantats? Di sigûr ju clamave la vite, ju sburtave la lôr zoventût.
Nol jere tant tart, ancje se lis ultimis lûs rossis che a rivavin dai pics indulà che il soreli al va a mont, a pene a pene a rivavin a fermâ il scûr de gnot che si faseve indenat e che planc a planc al varès dal dut scurade chê biele zornade.
In chel tant cidinôr, ogni tant fermât dai strîts di uciei neris cu la panze blancje che si lassavin gloti dal cîl, dut al pareve une cartuline.
E in tante bielece, cun chei cjavei clârs, cu la sô piel lusint, ma soredut par ducj chei dons che i veve puartade la sô zoventût, Anute, no jere di mancul.
Sì, Anute e jere biele e e veve un biel cuarp, biei flancs e cun di plui e veve un cûr plui grant di chel di une mari che si jemple la muse di ridi cuant che al so frut i puarte lis cjariesis: la pome par lui plui bramade.
Come la mari e sa che a so fi i plasin lis cjariesis, cussì Anute e saveve che i flôrs de sô zoventût, i siei flancs, i siei voi e jerin il grant desideri soredut dai fantats; saveve che a metevin ligrie e se cualchidun, magari cjalantle tai voi e cun gracie le ves cjapade pe man no i varès dit di no. Oh sì, di sigûr i plaseve ancje a jê.
E cussì in chê biele sierade di Vierte, savint cun di plui che Marc di cjariesis tant dolcis no 'nt veve mai cerçadis, par tant che a jere buine, in cuatri e cuatri vot il so sen, il so cuarp, i siei voi grancj e biei come chei di un ciervut a jerin ducj par lui. Denant a tante maravee Marc al varès volût pierdisi cun jê te gjonde des sôs graciis, tes sôs cjariesis, strenzile, bussâle.
Jentrâ dentri in chel cuadri che al varès meretât la suaze plui biele, soredut parcè che Anute lu faseve cun amôr e cun dute la passion de sô zovinece.
Pecjât che a Marc in chê dì i jere rivade la cartuline e i tornavin tal cjâf lis peraulis di orgoi di sô mari: “Ti àn fat alpin siôr tenent, par dabon tu sês deventât om ancje tu, e cuant che tu tornis tu pensarâs subit a fati famee.” Vere Anute no jere une femine di podê maridâ. Jal varès dit no dome sô mari, ma ancje il so confessôr. Anute e jere dome l’amôr, il pecjât? Ator ator l’aiar di tramontan si jere fat plui frêt e la gnot e veve studade dal dut chê biele zornade.
di Nello Malisano

robotstxt: allowed

filter: keep


text:
E dîs ch'a riva di bot al tierç grât da invecjadura e che s'a continua cussí a no s'impensarà plui nencja di confesâsi prin di fâ la comunion. Ho! E zonte.
Po e conte, che prime e dismenteave dome di studâ la lûs, ma chel, disse ae sô amie Gjildine, a tu lu dismenteas encja tu. Sì, sì, sì, no stâ a dî di no. Daspó e a scomençât a dismenteâ di tirâ la cjadene cuant che e va fûr dal cesso, e chel, no stâ a dî di nó, al cji sucêt encja a ti...sì, sì, sì!
Cumó, disse, se o voi tal cesso, osti encja, o soi tant di pressa, ma tant, ch'o scuen stâ atenta parcé ch'o soi buina di no tirâ jù nencja las mudandas.
Po cjalant il cîl come se jê e fos une altre: - Eh ma ostia, Signôr, cemût si fasial? No tu mi varâs migo fata cun la prostata?
Le Gjildine a si scjafoe dal ridi ma a no dîs nuje. Par fuarce, jê a son agnorums che a no va plui a confessâsi ma che e continue di fâ la comunion!
E o no dîs nuie nancje jo. O sai dome che cuant che la Gjildine e va tal cesso, e à la manie di impiâ la lûs ancje se al é pleno gjorno. Duncje s'a va dopo di agne Lene, jê a crôt di impiâle, ma infat, a le stude.
Ma jê, a no si inacuarç...
A no si inacuarç parcè che tant ch'a vôse disgustade: Joi ce puça che 'nd é achi... A tire la cjadene che agne Lene e à dismenteât di tirâ, po a fâs ce ch'a à da fâ e... A s'in va studant le lûs ma che infat, a impie...
Une dí o chê âltre, agne Lene le spietarà di fûr dal cesso par dîsi a che cagna dal ostia di Gjildina ch'a piert le memoria encja jê e che la sô... A no à l'odôr di rôsa. No, no, no, a puça encja la sô.
-Ho, a zontarà!
Le Gjildine i disarà che jê e je sigura di vêla ben studada ma ch'al é un biel piès che à rimarcât che encja sa tira l'âga, il cesso al puça come prin e, che encja sa studa la lûs, dopo a si torna a impiâ di bessola!
Cussí jo ae prossime visite o scuignarai fâ fente di comedâ le cjadene, e viodi ce ch'al à che osti di interutôr ... Po, se le prossime vôlte che la Gjildine e agne Lene a impiaràn la lûs al tacarà a vignî jù la aghe tal vater, a savaràn ce che a àn da fâ par tirâ la lûs... O studâ le aghe... No sai plui nancje jo!
Conte n. 39


text:
Ai 25 di Zenâr a colavin juscj i 250 agns de nassite di Robert Burns, scritôr calcolât tant che un dai pionîrs dal Romanticisim in Europe e che, in Scozie, al ven considerât il “poete nazionâl”. Ogni an la sô date di nassite e ven celebrade cun fiestis e incuintris in dute la Scozie, deventant aromai un apontament inmò plui sintût de fieste nazionâl dai 30 di Novembar, cuant che si fâs fieste par Sant Andree (patron de Scozie). In ocasion dai 250 agns de sô nassite, dut câs, il poete scozês al sarà al centri di cetantis iniziativis e ancje la fiere internazionâl dal libri, in program in Avost a Edimburc, e sarà dedicade ae figure di Burns e al teme de identitât. La sô poesie plui amade (e cjantade inmò in dì di vuê in ducj i paîs di culture britaniche) e reste Auld Lang Syne, scrite in scots, la varietât gjermaniche che si à svilupade tes Lowlands scozesis.
Propit chest lengaç al è stât al centri di une inchieste puartade indenant par cont dal guvier scozês, là che di une bande si marche la vitalitât e lis potenzialitâts dal scots e di chê altre bande si lamente la mancjance di un plan gjenerâl di politiche linguistiche pal so svilup. La ministre scozese pe culture, Linda Fabiani (dal SNP), e à sigurât che il guvier al intint impegnâsi ancje su chest front.
Font: Galiza Hoxe, 26/01/09; Món Divers, 29/01/09


text:
Al va
dilunc a cressi il scuintri tra Catalogne e Spagne ancje sul plan
linguistic. A stiçâ cheste situazion a son stadis lis iniziativis
judiziariis di piçui grups spagnoliscj che a àn metût sot atac
l’implant de scuele catalane che al previôt l’insegnament a
imersion inte lenghe proprie de Catalogne. L’ultin passaç di
cheste vicende al è leât ae sentence dal tribunâl superiôr di
justizie de Catalogne là che si dîs che, ancje tal câs che la
famee di un sôl arlêf e domandi l’ûs veicolâr dal spagnûl,
ducj i fruts de classe a àn di adatâsi a doprâ un model di
insegnament bilengâl. Cheste sentence e à vût un rivoc ancje intal
Parlament spagnûl là che, pe prime volte, trê deputâts a son
stâts espuls de Aule inte stesse zornade. Il proviodiment al è stât
metût in vore cuintri dai parlamentârs Joan Tardà, Alfred Bosch e
Teresa Jordà di ERC par vie che a vevin provât a fevelâ par
catalan. E je la dimostrazion, a àn spiegât i trê deputâts, che
il principi che i spagnûi a pensin che al vedi di valê in
Catalogne, nol vâl invezit a Madrid: di une bande se un al vûl
doprâ il spagnûl ducj a àn di adatâsi, ma di chê altre se un al
vûl fâ chel stes par catalan al ven butât fûr. I trê
parlamentârs catalans a àn vût la plene solidarietât dal deputât
basc Sabino Cuadra (Amaiur) che, propit par chest, al à tacât a
fevelâ in Aule par euskara.
Font:
La Vanguardia, 10/04/13; VilaWeb, 12/04/13


text:
La
organizazion Cymdeithas yr Iaith Gymraeg
(Societât pe Lenghe Galese) e à presentât ai rapresentants dal
guvier galês une petizion sotscrite di centenârs di citadins par
che a gjavin i tais ai progjets di promozion dal ûs de lenghe galese
tra gjenitôrs e frutins. Cul mês di Avrîl, di fat, al è stât
sierât il progjet Twf
e al so puest si ‘ndi à inviât un altri che però al à a
disposizion 200 mil sterlinis in mancul e al lasse cussì cence
servizi diviersis provinciis dal Gales. Pe Cymdeithas
saborâ l’ûs dal galês in famee tai prins agns di vite dai fruts
al è fondamentâl pal svilup de lenghe proprie.
Font:
Cymdeithas yr Iaith Gymraeg,
13/07/16


text:
Si à
sierade ai 24 di Març a Baiona / Bayonne, intal Paîs Basc
setentrionâl, la edizion numar 18 de Korrika, la corse inmaneade
ogni doi agns de AEK (coordenament pe alfabetizazion e pe
baschizazion) cun chê di cjapâ sù fonts pe promozion e pal
insegnament dal basc e par slargjâ te societât l’ûs di cheste
lenghe. La edizion dal 2013, a àn dite i organizadôrs, e je stade
la plui partecipade e la plui plurâl cemût che si à viodût ancje
de presince di deputâts bascs che a van di Sortu (çampe
indipendentiste basche) fintremai al PP (diestre spagnoliste). La
corse e je lade indenant cence polsis par undis zornadis e par passe
2.500 chilometris framieç di dutis lis provinciis baschis, o sei
Araba, Bizkaia, Gipuzkoa, Lapurdi, Navare e Zuberoa. Come ogni
edizion, ancje chest an la Korrika e jere caraterizade di un sproc, o
sei “eman euskara elkarri”, ven a dî che la lenghe basche e je
di ducj e si pues doprâ par fâ e par fevelâ di dut.
Font:
Gara, 24/03/13


text:
Galizie: il judiç Grande-Marlaska al domande scuse pal “dialet” galizian
Il judiç Fernando Grande-Marlaska, bielzà cognossût intal stât spagnûl pe sô funzion di prin plan te persecuzion dai indipendentiscj bascs, al à vût di domandâ scuse e di modificâ l’at uficiâl là che al veve doprât la peraule “dialet” par indicâ il galizian. Il document al faseve riferiment ae domande di zovâsi di un tradutôr galizian – castilian fate indenant di cuatri fantats galizians acusâts di vê brusât la fotografie dal re di Spagne intant di une des manifestazions inmaneadis in diviersis bandis dal stât spagnûl par protestâ cuintri de monarchie. L’at nol è scjampât ai voi dai grups nazionalitaris galizians che a àn jevât la proteste denunciant “il tratament denigratori e di dispresit palês par une des lenghis couficiâls des comunitâts autonomis che in dì di vuê a formin il stât spagnûl”. Grande-Marlaska al à vût duncje di spesseâ a cambiâ il test dal document e domandâ scuse justifincantsi cul dî che si à tratât dome di un erôr.
Font: Galiza Hoxe, 05-07/02/08


text:
Il
prin ministri rumen, il socialdemocratic Victor Ponta, al à dite che
il so guvier nol poiarà la propueste fate indenant de
Union Democratiche Magjare in Romanie (UDMR)
di creâ une regjon autonome intes trê provinciis de Transilvanie là
che i ongjarês a son maiorance
(Székelyföld),
o sei chês di
Kovászna / Covasna,
Hargita / Harghita e
Marosvásárhely / Târgu
Mureş. Intal
progjet dal partît di riferiment de comunitât magjare si previodin
la nassite di un Parlament regjonâl e di un guvier locâl che il so
president al puedi partecipâ aes riunions dal esecutîf rumen che al
ordin dal dì a àn temis che a tocjin cheste aree de Transilvanie.
Cun di plui, dentri de regjon autonome, la lenghe ongjarese e varès
di jessi couficiâl. Al è cumò di capî trop che il no dal prin
ministri al pesarà su la tignude dal guvier che fin cumò al
gjoldeve ancje de poie de UDMR.
Font:
Balkan Insight, 22/09/14


text:
Ai 25 di
Avrîl la Assemblee de Corsiche e à in program di esaminâ la propueste
par rindi il cors lenghe couficiâl de isule. Il test al è svilupât
su 28 articui che a pontin a fâ dal cors une lenghe doprade in
maniere normâl in ducj i aspiets de societât a partî di un ûs
paritari dal cors e dal francês in dutis lis situazions uficiâls:
istituzions, organisims publics e comunicazion istituzionâl. La
aprovazion de propueste no je par nuie scontade, par vie che par podê
jentrâ in vore e varès po di vê il vie libare ancje dal guvier
francês. A dâi un bon sburt però a son i risultâts di une
inchieste sociolinguistiche fate intal Novembar dal 2012 e dade fûr
ta chescj dîs. Il scandai al mostre che l’86% de popolazion de
isule al palese un interès fuart pal cors cundut che a fevelâlu a
son sù par jù 100 mil personis, a front di un totâl di passe 260
mil abitants. Pal 90% dai intervistâts la strade di bati e je chê
di un ûs paritari di cors e francês, intant che un altri 7% al
pense che si varès di doprâ dome il cors. Par chel che al rivuarde
plui intal specific l’insegnament, il 52% al calcole che al covente
insegnâ lis dôs lenghis in maniere compagne, intant che il 9% al
pense al cors tant che lenghe di riferiment e il 39% al crôt che si
vedi di insegnâle dome come materie.
Font:
Corse Net Infos, 09/04/13; Alta Frequenza, 18/04/13


text:
Diviers
miârs di personis si son dâts adun ai 3 di Mai a Uviéu / Oviedo
par manifestâ a pro de uficialitât de lenghe asturiane, misure che
lis organizazions pai dirits linguistics des Asturiis a van dilunc a
domandâ di agns. A inmaneâ la manifestazion e je stade la Xunta
pola Defensa de la Llingua Asturiana. In place si son dâts dongje
rapresentants des associazions impegnadis inte promozion dal
asturian, dai partîts plui sensibii ae cuistion de lenghe (tant che
Andecha Astur, Compromisu por Asturies e Izquierda Unida), dai
sindacâts principâi (UGT e CCOO) e cetancj citadins.
Font:
AsturNews, 06/05/13


text:
Ai
15 di Lui lis assessoris Ana Ollo e Cristina Uriarte, in
rapresentance dai guviers de Navare e de Comunitât Autonome Basche,
a àn sotscrit un acuardi di colaborazion par slargjâ i servizis di
EiTB, la radiotelevision publiche de CAB, a dute la Navare. In spiete
che il guvier spagnûl al autorizi pe difusion dal segnâl l’ûs
dai spazis a disposizion de Comunitât Forâl de Navare, EiTB e
podarà doprâ lis plateformis di difusion dai canâi locâi. La
operazion no varà coscj in plui pal guvier de Navare e e permetarà
a ducj i citadins di chest teritori di vê acès plen ai diviers
canâi sei par basc che par spagnûl che a formin la ufierte di EiTB.
Il gnûf servizi al varès di tacâ cul mês di Setembar.
Font:
Naiz:,
15/07/16


text:
Lis capacitâts bilengâls dai funzionaris dal stât spagnûl a son disot dai nivei domandâts dal Consei de Europe. A dîlu al è un rapuart dal Ufici pes lenghis uficiâls inte aministrazion gjenerâl dal stât. La situazion miôr si le cjate in Galizie e intal Principât di Catalogne là che passe il 90% dai funzionaris statâi a cognossin la lenghe proprie de comunitât. Tal Paîs Valenzian e tes isulis Baleârs i funzionaris che a paronin la lenghe dal puest a son jenfri il 50 e il 90%, a seconde dai setôrs. La situazion piês si le cjate intal Paîs Basc là che, in cierts comparts, no si rive nancje al 20%. I setôrs là che la presince di personâl statâl bilengâl e je plui alte a son chei de sigurece sociâl e de agjenzie tributarie, invezit la situazion piês si le à framieç des fuarcis di polizie. Intal rapuart a mancjin i dâts sui funzionaris dal setôr judiziari, des puestis e des feroviis (ducj di competence statâl) che a varessin di jessi comunicâts in Dicembar.
Font: directe.cat, 01/07/09


text:
Vichipedie:I cinc principis fondamentâi
Inizi · Cambie la pagjine · Formatâ il test · Cemût fâ dai leams · Discussion · Lis liniis vuide · Deventâ un utent registrât
Dutis lis edizions de Vichipedie a si basin su cinc principis fondamentâi, che a definissin lis sôs carateristichis:
- La Vichipedie e je une enciclopedie che a inclût i elements tipics des enciclopediis gjenerichis, des enciclopediis specialistichis e dai strolics. La Vichipedie no je un côl indiscriminât di informazions. No je une racuelte di sorzints primariis, ma pluitost un imprest pe divulgazion secondarie; no je un dizionari (par chel al è il progjet Wiktionary), ni un palc par esprimi lis vuestris ideis, ni un gjornâl (par chel al è Wikinews); e nol è nancje un lûc dulà fâsi promozion, o ben un banc di prove pe anarchie o democrazie. La Vichipedie no je un elenc di sîts, ni un puest par declarâ lis tôs opinions, esperiencis o argomentazions; ducj chei che a contribuissin a àn di sfuarçâsi di lâ daûr a lis nestris politichis par chel che al rivuarde la atendibilitât e il diviêt di ricercjis origjinâls.
- La Vichipedie e à un pont di viste neutrâl, ven a stâi che a vin di cirî di no esprimi un unic pont di viste intes vôs. Par evitâ chest, ogni tant si scuen ripuartâ lis diviersis teoriis leadis a chê vôs, teoriis che a van presentadis in mût clâr, imparziâl e supuartantlis cun riferiments precîs, cussì di fâ capî al letôr la teorie in discussion. Nissune angolazion e à di jessi presentade come la miôr teorie o la veretât ma e à di jessi supuartade il plui pussibil cun sorzints autorevui, in particolâr intes vôs plui dibatudis. Cuant che e ven fûr un conflit su la version plui neutrâl, si scugne blocâ la vôs e lâ indevant cul confront inte pagjine di discussion.
- La Vichipedie e je libare, il so contignût al è duncje modificabil di ognidun. Dut il test al è dât fûr sot de licence GNU Free Documentation License (GFDL) e al pues jessi citât o distribuît in acuart cun jê. Ten presint che lis vôs a puedin jessi cambiadis di ducj e no son sot il control di un singul; par chest cualsisei vôs zontade o cambiade di te e pues jessi a sô volte cambiade liberementri e tornade a dâ fûr de comunitât. No sta inserî materiâl protezût dal copyright o cun licencis in contrast cu la GFDL.
- La Vichipedie e à un codiç di compuartament: rispiete ogni utent de Vichipedie ancje cuant che no la pense come te; compuartiti cun creance, no sta cjapâtile masse e evite i atacs personâi o gjeneralizazions; no sta impeolâti in vueris di modifichis cuntun altri utent e cîr di no ripristinâ plui di trê voltis une vôs; visiti simpri che a son 3 174 vôs inte Vichipedie in marilenghe, su cui lavorâ e tabaiâ; fâs ce che tu fasis in buine fede, cence danegjâ la Vichipedie dome par puartâ indevant une tô opinion, e cjale al lavôr dai altris cun compagne buine fede. Cîr di jessi viert.
- La Vichipedie no à regulis fissis fûr che i cinc principis elencâts culì. Cîr alore di no jessi timit (Be bold) intal cambiâ lis vôs, parcè che tal plasè di dâ une man nol covente par fuarce rivâ ae perfezion. No sta vê pôre di cambiâ alc, parcè che dutis lis versions vieris di une vôs a son salvadis, par cui no tu puedis fâ dams no comedabii. Ma visiti ancje che dut chel che tu scrivis al è tignût di cont par chei che vignaran dopo...


text:
Trê associazions bretonis – Kaouenn.net, Féa e Blaz Produktion – si son dadis dongje cun chê di dâi un sburt ae produzion audiovisive par breton. In graciis di internet e des tecnologjiis digjitâls, chestis trê realtâts a cirin di dâ une man ai apassionâts dal setôr a formâsi e a svilupâ il lôr progjets. A front dal interès nassût par cheste ativitât, lis trê associazions a son daûr a lavorâ par imbastî intal 2010 un festival di cinematografie a bas cost dulà presentâ i miôr curtmetraçs in lenghe bretone (no plui di 7 minûts di durade). Cul jutori de Regjon de Bretagne si volarès po fâ zirâ chest materiâl sul teritori cun seradis di pueste e lavorâ par une sorte di television in rêt produsude cui contribûts video de int.
Font: Agence Bretagne Presse, 14/07/09


text:
Paîs Basc: metûts fûr leç ancje EAE-ANV e EHAK-PCTV
La sentence
Al è rivât in buine sostance insom, intal stât spagnûl, il procès par meti fûr leç lis associazions e i partîts de çampe indipendentiste basche. Cun di fat, il Tribunâl Suprem spagnûl, che al à cjapât sù la ereditât dai tribunâi speciâi di ete franchiste, al à metût fûr leç ai 16 di Setembar EAE-ANV (Azion Nazionaliste Basche) e, doi dîs dopo, EHAK-PCTV (Partît Comunist des Tieris Baschis). In ducj e doi i câs, i magjistrâts a àn fat bon il teoreme judiziari imbastît dal guvier spagnûl e de publiche acuse che al lee lis dôs formazions politichis ae za ilegalizade Batasuna e lis calcole di struments politics che a operin daûr des indicazions de organizazion armade ETA.
Lis reazions
La decision e à cjatât il bon acet dal PSOE, cumò al guvier intal stât spagnûl, dal PP e des lôr sezions inte CAB e in Navare. Pal guvier de CAB, invezit, cheste sentence e palese l’ûs par fins eletorâi di une leç (la “Ley de Partidos”) che e slontane la fin de violence e di ogni soluzion politiche pal avignî dal Paîs Basc. Il PNV al à fevelât di decision une vore grivie e cence precedents a nivel european. La decision e à cjatât la condane ancje di Eusko Alkartasuna che e à po acusât il guvier di Zapatero (PSOE) di no jessi bon di puartâ indenant une politiche alternative a chê di Aznar (PP). Par Nafarroa Bai si trate di “une gnove negative pe democrazie e pe societât basche”. La contrarietât totâl par une sentence che “e met fûr leç lis ideis e e impedìs che une part de societât basche e puedi jessi rapresentade” e je rivade di Ezker Batua (EB-IU). Par Aralar la decision dal Tribunâl Suprem e je “un atac ae democrazie” e “une aberazion politiche e juridiche che no cjate pareli inte Europe di vuê”. Manifestazions di solidarietât pai doi partîts metûts fûr leç a son rivadis, in plui che dal Paîs Basc, de Galizie, dai Paîs Catalans e di diviers paîs de Europe.
Lis consecuencis
EHAK-PCTV al veve otignût 9 deputâts intes elezions dai 17 di Avrîl dal 2005 pal Parlament de Comunitât Autonome Basche. EAE-ANV, cundut che in diviers lûcs si veve cjatade cun diviersis listis anuladis, e veve otignût vie pes elezions aministrativis dal 2007 e dal 2008 uns 180 mil vôts, 430 conseîrs e la aministrazion di une cuarantine di Comuns bascs. Metûts fûr leç chescj doi partîts, duncje, si lasse cence rapresentance politiche la çampe indipendentiste basche (ezkerra abertzale) e une fete significative di eletorât. Prime di chestis dôs formazions politichis, di fat, a jerin za stadis metudis fûr leç Batasuna (intune cun Herri Batasuna e Euskal Herritarrok), AuB (Autodeterminaziorako Bilguneak), Herritarren Zerrenda, Aukera Guztiak, Abertzale Sozialistak, e cetantis organizazions ancje di stamp zovanîl, culturâl e pai dirits umans.
Cualchi note storiche
A lassâ scaturîts e je massime la decision cjapade cuintri di Azion Nazionaliste Basche, la prime formazion politiche de ezkerra abertzale, fondade intal 1930 e, cundut che e a son logadis inte stesse aree politiche, cuntune storie indipendente di chê di Batasuna. Baste pensâ che EAE-ANV inte lote pe difese de Republiche spagnole, intai agns de clandestinitât e de resistence al franchisim e jere stade flanc a flanc cun chei stes socialiscj che vuê a àn decidût di metile fûr leç. Par difindi il guvier basc e la Republiche spagnole, il partît al veve lassât sul cjamp centenârs di siei militants incuadrâts in trê batalions (Olabarri, Eusko Indarra e ANV3) e in altris reparts (repart pionîrs Askatasuna e batalion Gordexola) cuntun nivel di pierditis tra lis plui altis de vuere. Azion Nazionaliste Basche e veve partecipât cui siei rapresentants al guvier republican vuidât dal socialist Juan Negrín, e ai guviers bascs in patrie e in esili. Chê che fintremai i siei aversaris politics a àn presentât tant che “une sigle storiche plene di dignitât e di eroisim” e je stade, duncje, metude fûr leç pe seconde volte: la prime volte lu veve fat Franco intal 1939, vuê lu fasin i socialiscj (che tal 1939 a jerin ancje lôr te liste dai partîts fûr leç). Cun EAE-ANV fûr leç, al partît i vegnin dineâts ancje i risarciments previodûts pai bens (stimâts in 700 mil euros) e pai locâi (un centenâr) che i jerin stâts confiscâts sot dal franchisim. Ancje i archivis storics dal partît, tornâts a meti adun cun tante fature, a son stâts secuestrâts di gnûf de polizie spagnole.
Intal stât francês
Se chest al è il cuadri intal Paîs Basc meridionâl, chel sot aministrazion spagnole, la situazion e riscje di lâ in piês ancje par di là dal confin cul stât francês, intal Paîs Basc setentrionâl. Cun di fat, dilunc vie de setemane stade la polizie francese e à arestât 14 membris di Batasuna – che in France e je ancjemò une formazion politiche legâl – e percuisît par trê dîs la sede dal partît a Baiona / Bayonne. Ducj i arestâts a son stâts liberâts daspò di cualchi zornade cence nissune acuse e ai 27 di Setembar i membris dal partît a son tornâts a jentrâ te lôr sede compagnâts di une manifestazion là che a àn partecipât almancul 2 mil personis, cundut dai blocs de polizie che a àn impedît a cetancj di lôr di partecipâ ae iniziative. E je stade la plui gruesse manifestazion che si à vude a Baiona intai ultins agns. Cheste operazion poliziâl – a àn dite i rapresentants di Batasuna – e mostre che ancje in France si è daûr a cjapâ la strade de ilegalizazion de çampe indipendentiste basche.
Font: Gara, 28-18/09/08; Món Divers, 24 e 18/09/08; Galiza Hoxe, 27 e 18/09/08; Nationalia, 16/09/08


text:
I
sindacâts dai insegnants e la organizazion Escola Valenciana a àn
domandât al guvier de Comunitât Autonome Valenziane di ritirâ il
decret che al va a fissâ gnovis regulis pal insegnament plurilengâl.
Ducj i sindacâts di categorie, adun cun altris sogjets atîfs intal
setôr de educazion, a concuardin intal judicâ il proviodiment un
atac al insegnament de lenghe catalane, cuntun aument arbitrari des
oris di insegnament par spagnûl che al savolte i percors pedagogjics
svilupâts ta chescj agns de scuele valenziane là che, par altri, no
si veve ancjemò garantît ducj i spazis previodûts pal insegnament
dal e par catalan. I sindacâts a domandin al guvier valenzian di
tornâ a vierzi la taule di confront cui diviers sogjets impegnâts
intal setôr par cjatâ un percors di riforme che al sedi il plui
pussibil condividût.
Font:
La
Vanguardia,
13/11/14


text:
Il guvier
galês al à dite di no ai nivei gnûfs di tutele e di promozion de
lenghe pes aziendis publichis e par chês privadis clamadis a garantî
servizis di utilitât publiche. I standards linguistics gnûfs a
jerin stâts fats indenant de comissarie pe lenghe galese, Meri Huws,
dopo di une lungje dade di consultazions. Denant di cheste decision,
la Cymdeithas yr Iaith Gymraeg (Societât pe Lenghe Galese),
organizazion in prime linie inte difese dai dirits linguistics, e à
comentât che l’esecutîf al à decidût cussì che i interès des
aziendis publichis e i profits des grandis compagniis privadis a son
plui impuartants de lenghe galese. Ogni dì o vin segnalazions di
citadins che a àn problemis a acedi ai servizis par galês – al à
zontât il president de Cymdeithas, Robin Farrar – no si pues
duncje lâ dilunc a discuti de cuistion, si à di aumentâ i nivei di
tutele linguistiche intai servizis pal public. Il messaç al è
indreçât prin di dut al ministri pe lenghe galese, Leighton
Andrews, che al veve fevelât di un gnûf periodi di consultazions.
La comissarie pe lenghe galese invezit e à fat savê che si inviarà
un confront plui strent cul guvier par cjatâ une soluzion
condividude, ma altris organizazions impegnadis pal galês tant che
Dyfodol ir Iaith si son domandadis a ce che e covente une figure come
chê dal comissari se po il guvier nol ten cont des sôs indicazions.
Font:
Cymdeithas yr Iaith Gymraeg, 25/02/13; BBC, 26/02/13 e 06/03/13


text:
Ai
15 di Lui la organizazion Mesa pola Normalización Lingüística e à
presentât un pat di unitât a pro de normalizazion de lenghe
galiziane sotscrit di ducj i partîts de Galizie. Il document si
propon di superâ lis diferencis ideologjichis par fâ de
valorizazion de lenghe proprie un valôr condividût. La declarazion
e à cjatât une poie che e va de aree nazionalitarie plui a çampe
fintremai la diestre spagnoliste. Cun di fat, dongje di Anova, BNG,
Terra Galega, Compromiso por Galicia, Podemos, Esquerda Unida,
Converxencia XXI, Alternativa dos Veciños, Cerna, PsdeG-PSOE, al
ultin moment si à zontât ancje il PP, partît al centri des
critichis dal rest dal panorame politic galizian propit pes sôs
azions negativis pe lenghe. La adesion di ducj i partîts a chest pat
pal galizian e à duncje un alc di storic, ancje se la dirigjence di
A Mesa e à dite a clâr che ce che al è plui impuartant al è che
cumò si rispietin i impegns cjapâts cu la firme dal document.
Font:
Galicia Confidencial,
15/07/15;
CRTVG, 15/07/15


text:
L’autôr: grandis colaborazions, cence mai dismenteâ il furlan
Nassût a Tumieç intal 1967, Andrea “Dree” Venier al è fumetist, grafic, vignetist, infografic, ilustradôr, animadôr, gjornalist.
Diplomât in ilustrazion li dal IED, Istituto Europeo di Design di Milan, al lavore tant che ilustradôr e grafic. Tant che animadôr, al realize siglis televisivis, come chê di Paperissima. Dal ’97 al ’99 al è stât vignetist di Avvenire. Dal 1999 al lavore a Milan pal Corriere della Sera, tant che responsabil dal ufici infografic. Dal 2003 al è gjornalist professionist.
In Friûl, lis sôs produzions e ativitâts in lenghe furlane a son tantis. Dal 1999 al dissegne la vignete setemanâl su La Vita Cattolica. Simpri dal 1999, al idee maiutis par furlan pe dite Friûlpoint come “Make frico not war” o “Cemût sêstu vuê”, di indulà che e je stade gjavade fûr une serie di bustutis di zucar che si cjate dapardut. Tal mont dai fumuts al à creât cetancj personaçs che si esprimin par furlan, oltri che ai Gnognosaurs: Capitan Cjargne, Little Meni, la Acuile de Patrie. Al è tra i fondadôrs de fanzine a fumuts in marilenghe Pipins.
Simpri pe Vita Cattolica, al à progjetât il gjornalut in lenghe furlane par fruts Alc&Cè.
Intal 2003, al vierç il prin blog dut par furlan, Il Furlanist. Intal 2006, al devente responsabil de redazion dal mensîl La Patrie dal Friûl, e dal 2007 a ‘nt devente il diretôr, molant la cjame intal 2009, dopo vê rinovât e dât un sburt gnûf al gjornâl. ❚
Christian Romanini


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
venerdì 31 maggio 2013
Scriture e disagio a Porcie
A Sedean par piçui e grancj
giovedì 9 maggio 2013
IN STANT PIC
“IN STANT PIC”: IL FRIÛL DI MIEÇ SU RADIO ONDE FURLANE
Vinars ai 10 di Mai e scomence la seste edizion di IN STANT PIC, il spazi radiofonic bisetemanâl curât dal Progjet Integrât Culture e finanziât mediant de Leç 482/99, che ancje chest an al viôt la colaborazion dai Sportei pe lenghe furlane dal Friûl di Mieç.
Il Progjet Integrât Culture (PIC) al nas tal 1994 par promovi la culture tal teritori, creant apontaments e manifestazions tai setôrs de art, de storie, de leterature, dal spetacul. A vuê, a son 14 i Comuns che a aderissin al PIC: Basilian, Bertiûl, Cjamin dal Tiliment, Cjasteons di Strade, Codroip, Flaiban, Lestize, Merêt di Tombe, Mortean, Rivignan, Sedean, Talmassons, Teor e Vil di Vâr, che a cjapin dentri pôc sù pôc jù 60.000 abitants.
La trasmission IN STANT PIC e larà in onde ogni cuindis dîs, a tacâ dai 10 di Mai, il vinars a buinore a lis 10.30 e in repliche la sabide a lis 12.30 su lis frecuencis di Radio Onde Furlane (90.00 mhz – in Friûl, 90.20|106.50 mhz in Cjargne). A prestâ la vôs al program a saran lis sportelistis di lenghe furlane dal Friûl di Mieç che us contaran ce che al è il PIC e us tignaran informâts su lis manifestazions che il PIC al promôf jù pal istât e fin te sierade. A sierâ lis puntadis, la rubriche "Pic di mangjâ" par scuvierzi i savôrs, i profums e i guscj dal nestri teritori mediant lis peraulis dai scritôrs e dai artiscj dal Friûl di Mieç.
Us invidìn a scoltâ IN STANT PIC.
Il Coordenament dai Sportei di lenghe furlane dal Friûl di Mieç
(Basilian, Cjamin dal Tiliment, Codroip, Listize, Merêt di Tombe, Sedean/Flaiban


text:
Intal stât talian l’unic candidât di une formazion politiche rapresentative di une comunitât minorizade che al è stât elet intal Parlament di Strasburc al rive dal Sud Tirôl. Al è Herbert Dorfmann de Südtiroler Volkspartei (SVP). La liste, colegade al Partît Democratic talian (PD), e gjoldeve ancje de poie dal Partît Autonomist Trentin Tirolês (PATT) e de Slovenska Skupnost (SSk). A nivel talian la SVP e à otignût il 0,46% e 143 mil vôts, che pe plui part (117 mil) a rivin de provincie di Bolzan dulà che la liste sudtirolese e à vût il 52,1% dai consens.
In Val di Aoste, invezit, no si à rivât a elei nissun rapresentant locâl, cundut che ancje achì al è in vore un mecanisim che al favorìs la elezion di un rapresentant de minorance. Chest massime par vie che a jerin dôs lis formazions politichis che si contindevin chel puest, ven a dî la liste Vallée d’Aoste (colegade al Popolo della Libertà) che e à otignût il 0,1% a nivel talian e il 37,1% a nivel valdostan, e la aleance Autonomie Liberté Démocratie (colegade ae Italia dei Valori) che e à cjapât il 0,08% a nivel statâl e il 18,5% a nivel locâl.
Par chês altris comunitâts minorizadis no son stadis previodudis garanziis e nancje circoscrizions autonomis: une situazion che tai agns passâts e à impedît la elezion di candidâts espression di chestis comunitâts. In Sardegne, nissune liste indipendentiste o autonomiste e à partecipât aes elezions. Dut câs, i indipendentiscj dal moviment indipendentzia Repubrica de Sardigna (iRS) a àn promovût une campagne par invidâ i citadins sarts a meti dentri te schede une letare che e denuncie la impussibilitât pai sarts di elei in maniere autonome i lôr rapresentants a Strasburc. La iniziative e à po cjatât la poie ancje dal PSdAz. Rispiet aes elezions dal 2004, in Sardegne si à vude une diminuzion de partecipazion dal 35%. Lis schedis blancjis o nulis a son stadis il 4,3% dai vôts, in cetancj câs propit par vie de letare di iRS. Inte circoscrizion eletorâl des isulis, dut câs, la rinuncie di altris candidâts e à permetût la elezion di un candidât sart de IdV.
Inte circoscrizion nordorientâl, là che al è cjapât dentri ancje il Friûl, pe prime volte a son stâts elets doi candidâts furlans (un in maniere direte e il secont pe rinuncie di un altri candidât). Ducj e doi a son stâts elets inte filis di partîts talians (PD e PdL). Dut câs, un dai doi elets, ven a dî Debora Serracchiani (PD), si è impegnade a poiâ lis domandis di tutele e di promozion des lenghis minorizadis dal Friûl fatis indenant dal Comitât 482.
Font: elections2009-results.eu, 07-08/06/09; interno.it, 07-09/06/09; elezioni.bz.it, 07-09/06/09; iRS, 09/06/09; com482.org, 30/05-11/06/09


text:
I amîs di tantis venturis no si tirin daûr e cussì a si organizin pe sabide di sere.
Pieri l’ostîr al met une damigjanute di Merlot, Aldo dal For une sporte di pan, Pierut di Ache, che al tire sù il purcit, al puarte doi salams, Bepo il Casaro doi tocs di formadi, un plui grues di fresc e un plui piçul di stagjonât.
Toni Bedech, che si svante simpri che la sô femine e met vie di dut tai veris, al puarte un vâs di verdure sot asêt e un di foncs sot vueli.
E mancjin dome i viers. “i vòi jo, là di Vigji il Puestin” al fâs Albin. I viers di Vigji a son innomenâts in dut il paîs. A son cussì vivarôs chi si no tu stâs atent a ti muardin.
Cun chescj viers Vigji al faseve stragjo ta la roie e i pescjadôrs dal paîs a lu odeavin.
Cuant che al è muart Vigji, i pescjadôrs a àn fat la colete par fâ sunà lis cjampanis a manete, tante e jere la contentece. Il plevan nol voleve, ma la pecunje no puce, come ca disevin i nestris vons, e al à lassât fâ.
Nol mancje nuie e te sabide sot sere Albin al fâs il zîr cu la camionete, a cjapâ sù la trupe.
Cualchidun in gabine e chei altris sul casson, tignintsi ben dûr parcè che par rivà ta la roie la strade e je plene di busis e si podarès colâ jù. Pieri l’ostîr al ten la damigjanute di 12 litros tal braç, come se al fos stât un frutin, e al pense che tornant indaûr di sigûr a pesarà ne vore di mancul.
Rivâts dongje la roie, si prepare il “campo”. Albin al va a meti jù i cuardins cui ams cjamâts di viers. Bisugne dîsi ca si varès di pescjâ cun trê cjanis par om, ma di gnot al è dificil che il guardiapesca al vadi ator pes rois, e cussì al è naturâl profitâ.
Cuant che al torne Albin al cjate lis gramulis bielzà in vore e si bute ancje lui in fraie.
Tal fratimp al ven scûr e cualchidun al pie un fûc, cussì si pare vie l’umit e e aumente la ligrie.
Al è di dîsi che cul bacan ca si fâs a le dificil cjapà bisate, però la scuse e je buine par fâ baldorie.
Ogni tant cualchidun al va a controlâ, ma bisate nuie.
Tor miezegnot e son ducj madûrs e passûts e a chel pont si alce Pierut di Ache e al fâs “Cumò i voi jo a viodi” e si slontane, cu la pile.
Sarà stât il momo o la lûs da la pile flape, ormai ju di batarie, e forsit si inçopede tai baràs, ven a stai ca si sint un gran scjas ta la aghe.
I amîs e saltin sù “Le colât Pierut ta la roie!” e vie a cirî di tirâlu fûr.
Mo ridint e mo porconant, par vie che Pierut al passave il cuintâl, a rivin a tirâlu a sut.
No si pues lassâlu strafont, che al podarès cjapâsi une malore e cussì lu sburtin sul casson e si va a menâlu a cjase.
Lu lassin tal curtîl e po si la mochin, a la svelte par no sintîlis ancje lôr da sô femine, che e je di lenghe sclete.
E fasin sôl in timp a sintì Gjiovane a zigâ “Brut cjocat, ce âstu cumbinât? …”


text:
La Centrâl | La storie de centrâl
Cuan’ che ere piçula nôs canais avean tanta libertà.
La matina dhian a scuola e al dopomesdì podean dhî in giru pal paeis o su pai cuoi a tole ciclamins. A pensae ben fean ancja robis un pôc pericolosis…
A me ven in mente che, cuan’ ch’al cuminçava a fâ cjalt dhian a vede al zardin de la Centrâl ch’al era sempre ben curà e plen de flours.
Da uvì dhian fin sul “Bacin” dulà che par fortuna nessun de nôs a colava dentre e tornant indavour, par un’altra strada, fean al bagnu inta li poscjis de aga bassa che i se formava tra i salts del cjanal.
Stean uvì a dhuâ inta li vascjis fin che avean voia.
Cualche volta podean dhî dentre la cjasa del capo centrâl, passean tra tanti puartis e man man sintian un rumour fuart tant che no podean ne parlâ ne sintî.
Çamò voi cuan’ che vai in Centrâl (a è diventada un museo), in ocasion de cualche mostra o de cualche altra fiesta, a me par de sintî l’aga che curint dentre i tubus a feva girâ li palis de li turbinis.
In chê volta no saveve che al “rumour” ch’al me sturdiva al cja e li vorelis al aveva impiâ, par la prima volta, li lampadinis dei lampions de la plaza San Marc de Venezia.
✒ Patrizia Cossutta.
Test scrit in variante malnisiane di Patrizia Cossutta, mestre di Malnîs. Si ringrazie Pier Carlo Begotti pe colaborazion.
Note su la grafie: in cualchi variante furlane dal Friûl Ocidentâl par peraulis tant che “zovin” si dopre il sun “d” al puest di chel de “z” che al ven segnât cul digram “dh”. In cheste variante, o ricuardìn che nol esist il sun “palatâl” e la “j” si lei come e fos une i normâl (cian e giat).
_______________________________
La storie de centrâl
Dal 1900 al 1905 plui di doi mil minadôrs, pichepieris, muredôrs, cjarpentîrs e puartadoris a àn lavorât ae costruzion de grande struture che e puartà la iluminazion publiche a Vignesie. Maestose te Pedemontane pordenonese, la Centrâl idroeletriche “Antonio Pitter” di Malnîs, tal comun di Montreâl, e je un esempli ecezionâl di architeture industriâl dai prins dal Nûfcent. In funzion fin al 1988, e je sorevivude a dôs vueris mondiâls e al taramot dal 1976. Vuê al è un museu gjestît dal “Science Centre Immaginario Scientifico” (www.immaginarioscientifico.it), li che si puedin viodi conservâts in maniere perfete i machinaris origjinariis, simbui de aventure tecnologjiche che e fasè dal torint Ciline une straordenarie font di energjie pal Venit e pal Friûl. Pecjât dome pal cjanâl che al dave dongje la aghe de centrâl, lassât bandonât di chê volte tal mieç dal paîs, che tancj malnisians a volaressin viodi biadelore bonificât. (Nat. Gar.)


text:
RICETE. Sparcs cu la mimose
Timp pe preparazion: 15 minûts par lessâ sparcs e ûfs, e 5 minûts pe salse (tignint intant i sparcs tal cjalt)
Ingredients par cuatri personis:
un mac di sparcs blancs F-VJ di un chilo,
4-5 ûfs, vueli di ulive,
asêt (blanc, ros o di pomis, daûr il propri gust),
sâl e pevar,
une sedonute di senape
SI FASIN CUSSÌ
Cualchidun al dîs che il tris perfet - “as, trê e re di briscule” - de gastronomie furlane a saressin i sparcs blancs furlans (lessâts a vapôr o passâts su pe gridele), il persut di Sant Denêl e un grant vin blanc dal Cuei: l’imbinament di trê robis di gustâ cussì, in purece, par un plat lizêr e elegant che nol domande nuie di plui che di jessi metût in taule come che al è. Ma in Friûl si sa che la maniere juste di gustâ i sparcs blancs al è metiju tal plat cuets al vapôr, ancjemò cjalts, cun dongje sedonadis di “mimose”, chê salsute zale di fruçâ cul piron e di metile su lis pontis. La tradizionâl “mimose” e je cetant semplice. Dome ûfs dûrs taçâts grues, cun sâl, pevar (blanc, plui delicât), asêt (la cuantitât e va daûr dal gust personâl) e vueli di ulive di chel bon, messedant dut par vê une salsute no masse licuide. Segret de none? Zontâ ae salse une ponte di senape, buine di dâi chel snait che al sa esaltâ l’amâr delicât dai sparcs…
✒ Margherita Meggy Timeus


text:
RICETE. Caulis di Bruxelles cui miluçs
Timp pe preparazion: 5 minûts • Timp par cuei: 30 minûts
Ingredients par cuatri personis
1 terinute di caulis di Bruxelles netâts e taiâts in cuarts, 2-3 miluçs spelâts e taiâts a fetutis, 2 sedons di asêt di miluçs, 2 sedonutis di vueli di ulive, 1 grimpade di tim taçât, 1 prese di sâl e 1 di pevar neri pestât sul moment.
SI FASIN CUSSÌ
Facilone, si metin ducj i ingredients ben messedâts intune pirofile, e si le met tal for cjalt (180°) fin che i caulis no son deventâts tenars.
Il dolç des pomis e il garp dal asêt a dan frescjece e un savôr insolit, mancul invernâl, ai caulis, esaltât dal profum dal tim.
Plui lizere de version tant cognossude dai caulis gratinâts tal for cun parsore pan gratât e formadi, e va benon tant che contor dongje di un formadi o di un secont no masse elaborât, tant che le classiche fetute di cjar. Perfets cu la cjar di purcit (une bistecute di cope o une brusadule) che si spose ben tant cul savôr invernâl dal cauli che cun chel gust dolcegarp dai miluçs e dal asêt, che al disgrasse la bocje dal gras de cjar.
Margherita Meggy Timeus


text:
ZODIAC FURLAN. Vergjine
Nassûts jenfri i 24 di Avost e i 22 di Setembar
Segn di tiere (covential dîlu?)
Plante fortunade: la blave
Chei nassûts tal segn de Vergjine a son int precise, puntiliose, atente ai detais e ae organizazion. In sumis: a son in pratiche come ducj i furlans, dome un tic plui rompicitis.
Cun di plui, chei de Vergjine, oms o feminis che a sedin, a àn passade la vite a sintîsi fâ simpri lis stessis batudis, simpatichis tant che un arbitri triestin intune partide dal Udin, come par esempli “Ah, ma sêstu Vergjin?”, e par chest - in gjenar - no son dome precîs e puntiliôs ma ancje avonde sustôs.
Un om nassût tal segn de Vergjine al devente soredut inzegnîr o tecnic di cualchi cjosse.
Se nol è tecnic pardabon, al fâs fente di jessilu, e al met bocje su dut.
La femine Vergjine e ten la cjase nete e ordenade come se e fos un museu (e se e je ancje un pôc tabaiote, us fâs ancje di audiovuide).
Tal cîl, la costelazion de Vergjine e sta jenfri il Leon a man drete e la Belance a man çampe, e e confine a misdì cul Centauri. Tor sudest, e je dongje de costelazion de Barcolane e chê dal “No se pol” (une costelazion dal oroscop triestin, a forme di barcje cuntun distirât parsore a no fâ nuie), e viers nord si slungje viers la costelazion de Wienerschnitzel e di chê dai cjarsons.
Sarà forsit par chel che i studiôs a àn verificât tai agns un fenomen unic te storie de astronomie: la Vergjine si sta biel planc dislontanant des costelazions de Barcolane e dal “No se pol”, par svicinâsi a chês plui a nord.
Secont cualchi strolic, chest mudament al fasarà deventâ i nassûts sot dal segn de Vergjine ancjemò plui precîs e scrupulôs, tant che si pues viodi che la stesse costelazion e sta ordenant miôr lis stelis par fâlis stâ plui dretis.
Becs: Inutil dîus nuie: o vês bielzà sotman dute la situazion finanziarie vuestre e dal vuestri borc.
Amôr: Cuntun segn come il vuestri, al è pôc ce dîsi (va ben, va ben, vonde batudis!). ❚
Bete di Spere


text:
Ancje
Twitter al à fat so il domini .eus dedicât ae lenghe e ae identitât
basche dopo che za dal 2012 la rêt sociâl e veve metût a
disposizion dai utents une interface par euskara. Twitter però nol
ricognòs ancjemò in maniere automatiche la lenghe basche, un passaç
che al varès di jessi disponibil in curt dal moment che i siei
tecnics a son daûr a lavorâ cu la fondazion PuntuEUS propit par
rivâ a chest obietîf. Il domini .eus al è presint su internet di
pôc plui di un an incà, ancje se la pussibilitât di doprâlu e je
stade dade ai utents dome cul Dicembar dal 2014. Di in chê volte a
vuê a son za 3.600 i sîts che si son regjistrâts cun chest domini.
Font:
EiTB,
19/06/15


text:
Il
guvier catalan (Generalitat)
al à publicât i dâts sul ûs dal tradutôr automatic dal ocitan
che al mostre un cressi dal interès pe scriture in lenghe ocitane.
Dilunc vie dal 2015 si àn vûts passe 220 mil acès par traduzions e
plui di 12 milions di peraulis voltadis. Il servizi su Internet metût
a disposizion de Generalitat
al permet di voltâ pagjinis web e tescj fin a 2.500 caratars sei par
ocitan standard, sei par aranês, o sei la varietât ocitane che si
fevele tune valade pirenaiche dal principât de Catalogne.
Font:
Jornalet,
02/04/16


text:
Titul I
FINALITÂTS
ART. 1 – La Societât Sientifiche e Tecnologjiche Furlane (SSTeF) si costituis a Udin il 17 di Zenâr 2001 e e à la sô direzion legâl a Udin. Lis sôs finalitâts a son chês di promovi e incressi la ricercje, la cognossince e la divulgazion sientifiche e tecnologjiche doprant la lenghe furlane. Lis ativitâts di ricercje e di divulgazion sientifiche a son metudis in vore prin di dut in Friûl, ma a vegnin sostignudis ancje ativitâts atôr pal mont.
ART. 2 – Par puartâ indenant lis sôs finalitâts la Societât:
- e organize une volte al an il Congrès de SSTeF indulà che i associâts di dutis lis dissiplinis a presentin i lôr lavôrs (lavôrs origjinâi opûr revisions de leterature sientifiche di alte divulgazion) in lenghe furlane;
- e fonde e sosten un gjornâl sientific in lenghe furlane indulà che i associâts a publichin une part dai lavôrs presentâts al Congrès de SSTeF e lavôrs di divulgazion su lis dissiplinis sientifichis e tecnologjichis plui avanzadis. Ducj i articui a vegnin metûs a disposizion ancje su internet in version bilengâl furlan-inglês;
- e sosten dutis lis iniziativis che àn a ce fâ cu la informatizazion de lenghe furlane, come par esempli: i) coretôrs automatics des peraulis e de gramatiche furlane; ii) sistemis di sintesi vocâl in lenghe furlane (text-to speech); iii) sistemis di ricognossiment automatic de lenghe furlane (speech processing); iv) sistemis pal insegnament informatizât de lenghe furlane;
- e puarte indenant iniziativis par studiâ, difindi e promovi la biodiversitât in Friûl;
- e sosten la publicazion di libris sientifichis par furlan e la lôr traduzion par inglês se la opare lu merete;
- e met a disposizion borsis di studi par ricercjadôrs che si impegnin a publicâ i risultâts des lôr ricercjis ancje par furlan;
- e ten rapuarts cun lis istituzions e lis aziendis che in Friûl a lavorin inte ricercje sientifiche e tecnologjiche cu la finalitât di fâ cognossi lis lôr ativitâts e i risultâts intune sezion particulâr dal gjornâl sientific de Societât;
- e dopre ducj i struments bogns par puartâ indenant lis finalitâts nomenadis intal art. 1.
Titul II
ASSOCIÂTS
ART. 3 – La Societât Sientifiche e Tecnologjiche Furlane e à come associâts:
- Associâts fondatôrs;
- Associâts ordenariis;
- Associâts benemerits.
Lis tassis di associazion a vegnin stabilidis ogni an dal Comitât Diretîf.
Par deventâ associât ordenari bisugne jessi presentât di altris doi associâts fondatôrs o ordenariis. I associâts a àn di lavorâ o vê lavorât in dissiplinis che a doprin la matematiche, in dissiplinis che a doprin il metodi sperimentâl o plui in gjenerâl il metodi sientific, opûr inte aplicazion tecnologjiche des cognossincis o in setôrs di divulgazion sientifiche. A nivel pratic a vegnin consideradis dissiplinis sientifichis i argoments publicâts inte riviste internazionâl Scientific American.
I associâts benemerits a vegnin nomenâts de Assemblee Gjenerâl daûr propueste dal Comitât Diretîf; chescj associâts no an bisugne di paiâ lis tassis di associazion.
ART. 4 – I associâts fondatôrs, ordenaris e benemerits a puedin votâ intes Assembleis.
ART. 5 – La cualitât di associât si le piert cu lis dimissions (par letare racomandade al President) o par cancelazion (associâts che no pain lis tassis di associazion) o par espulsion (cuant che a vegnin documentadis ativitâts o compuartaments contraris a la SSTEF o par condanis une vore gravis).
Titul III
STRUTURIS SOCIÂLS
ART. 6 – Lis struturis de Societât Sientifiche e Tecnologjiche Furlane a son:
- la Assemblee Gjenerâl;
- il Comitât Diretîf;
- l’Ufici di Presidence;
- il President;
- il Consei dai Revisôrs dai Conts;
- il Consei dai Probivirs.
Assemblee Gjenerâl
ART. 7 – La Assemblee Gjenerâl Regolâr e à di riunîsi entri i prins tre mês di ogni an. La date de riunion le stabilìs il President che al vise ogni associât almancul cuindis dîs prime de date stabilide pe riunion.
A fasin part de Assemblee i associâts fondatôrs e i associâts ordenariis che a àn paiât lis tassis di associazion e i associâts benemerits.
La Assemblee si le considere valide inte prime convocazion se a son presints almancul la metât plui un di ducj i associâts; in seconde convocazion la Assemblee e je valide cun cualsiasei numar di associâts.
Ae Assemblee i tocje di aprovâ il plan des spesis dal an passât, lis strategjîs di incressite de Societât, la relazion finanziarie e il plan di spesis pal an cu ven; di nomenâ par elezion i associâts dal Comitât Diretîf; di nomenâ par elezion i associâts Revisôrs dai Conts e i associâts Probivirs.
Cu la maiorance assolude dai associâts presints si puedin fâ modifichis dal Statût a pat che inte Assemblee Gjenerâl a sedin presints almancul un tierç dai associâts.
Ogni associât al pues delegâ un altri associât a votâ par lui inte Assemblee. Ogni associât al pues vê massime une deleghe scrite.
ART. 8 – La Assemblee Gjenerâl Straordenarie le clame il President o di sô volontât, o daûr domande dal Comitât Diretîf, o daûr domande scrite e motivade di almancul un diesim dai associâts iscrits, o dai associâts Revisôrs dai Conts par motîfs di contabilitât. La Assembee Straordenarie e à di tignîsi jenfri un mês des domandis di convocazion.
Par cheste forme di Assemblee a valin lis regulis de Assemblee Gjenerâl Regolâr.
Comitât Diretîf
ART. 9 – Il Comitât Diretîf al è fat di dîs associâts. Sîs associâts a àn di rapresentâ i principâi setôrs sientifics dissiplinârs:
- siencis esatis (matematiche, informatiche, fisiche, statistiche e v.i.);
- siencis de nature (chimiche, biologjie, gjeologjie, psicologjie e v.i.);
- siencis de salût (medisine, vitrinarie, farmacie e v.i.);
- siencis tecnologjichis (inzegnirie, tecnologjiis agroalimentârs, architeture e v.i.);
- siencis economichis, sociâls e umanis indulà che si dopre il metodi sientific (economie teoriche, economie aziendâl, economie di imprese, sociologjie, lenghistiche, antropologjie, archeologjie, siencis gjuridichis e v.i.);
- gjornalisim sientific.
Inte prime riunion (che e à di sei fate jenfri un mês des elezions) dentri dal Comitât a son nomenâts par elezion:
- il President;
- il Vice President.
Il President intal zîr di dôs setemanis al nomene:
- il Segretari,
- il Tesorîr.
sielzintju fra i associâts iscrits in regule.
Il Comitât Diretîf al prepare il plan di svilup de Societât; al nomene i associâts benemerits; al dà compits particolârs ai associâts par puartâ indenant lis finalitâts de Societât (art. 2); al delibere la espulsion dai associâts (daûr l’art. 5) e al puarte indenant dutis lis cuistions che àn a ce fâ cu la ativitât regolâr de Societât.
Il Comitât Diretîf al è convocât dal President almancul trê voltis al an in riunions regolârs; al pues po riunîsi in riunions straordenariis cuant che plui di un tierç dai siei components lu domandin par scrit e motivantlu. Il Comitât Diretîf al pues domandâ une riunion de Assemblee Gjenerâl Straordenarie se inte riunion a son presints plui de metât dai components dal Comitât.
Ufici di Presidence
ART. 10 – L’Ufici di Presidence lu fasin adun il President, il Vice President, il Segretari e il Tesorîr. L’Ufici al lavore pai interès de Societât; al puarte indenant la organizazion e la aministrazion e al coordene lis diviersis ativitâts; al prepare lis propuestis di presentâ al Comitât Diretîf; al scancele, daûr l’art. 5, i associâts che no pain lis tassis di associazion.
Si riunìs ogni volte che il President lu crôt ben.
President
ART. 11 – Il President al è il rapresentant legâl de Societât; al controle cemût che a stan lant indenant lis voris; al riunìs la Assemblee, il Comitât Diretîf e l’Ufici di Presidence; al fâs partî lis iniziativis proviodudis dal art. 2; al dâ esecuzion a lis deliberis, al met la firme sui verbâi, sui scrits e su lis iniziativis de Societât; al controle che al sei osservât il Statût; al è il responsabil gjenerâl des publicazions, des variis ativitâts e de situazion finanziarie, al autorize lis operazions economichis; al presente la relazion morâl e finanziarie e lis strategjiis di incressite de Societât; al pues riunî di sô volontât la Assemblee Gjenerâl Straordenarie.
La Societât Sientifiche e Tecnologjiche Furlane e je rapresentade dal so President.
Segretari
ART. 12 – Il Segretari al scrîf e al ten ordenâts i verbâi des riunions des Assembleis, dal Comitât Diretîf e dal Ufici di Presidence. Al sta daûr a vê inzornadis lis informazions che a rivuardin i associâts e la biblioteche; al ten cont dal archivi sociâl.
Tesorîr
ART. 13 – Il Tesorîr al coordene la contabilitât, al tire sù lis tassis di associazion e i credits, al cjape in cont i finanziaments e al proviôt dai paiaments, al prepare ogni an il belanç (cont consuntîf e belanç preventîf).
Consei dai Revisôrs
ART. 14 – Il Consei dai Revisôrs dai Conts al è fat di trê associâts efetîfs e doi suplents che a vegnin nomenâts par elezion de Assemblee Gjenerâl e al à i compits stabilîts intal art. 2403 dal Codiç Civîl dal Stât italian.
Il Consei al nomene par elezion intal so interni il President. Par resons impuartantis di contabilitât al pues riunî la Assemblee Gjenerâl Regolâr.
Consei dai Probivirs
ART. 15 – Il Consei dai Probivirs al è fat di cinc associâts nomenâts par elezion de Assemblee Gjenerâl Regolâr. Il Consei al decît in maniere definitive, dopo domande scrite, de espulsion di un associât decidude dal Comitât diretîf. Al furnìs la sô opinion, cuant che almancul un diesim dai associâts le domande, a rivuart di pussibilis violazions dal Statût fatis da lis struturis di direzion de Associazion.
Il Consei al ven riunît e direzût dal associât plui vecjo. L’associât plui zovin al fâs di segretari e al ten i verbâi des riunions.
ART. 16 – Dutis lis incarghis sociâls a durin par doi agns e no son paiadis. Lis elezions pes incarghis a son fatis cun schede segrete.
ART. 17 – La ativitât de Societât Sientifiche e Tecnologjiche Furlane si davuelç par furlan. Dut câs chest nol vûl dî che nol puedi cjapâ part ae SSTeF ancje cui che il furlan no lu fevele.
Titul IV
PATRIMONI E AMINISTRAZION
ART. 18 – L’esercizi finanziari al và dal 1 di zenâr al 31 di dicembar.
ART. 19 – La Societât e pues jessi parone di proprietâts mobilis o imobilis. Lis publicazions de SSTeF a son patrimoni de Societât. Dut ce che al è stât publicât par furlan par opare de Societât al pues jessi liberamentri publicât par altris lenghis nomenant la edizion furlane dal lavôr.
Titul V
DISPOSIZIONS GJENERÂLS E FINÂLS
ART. 20 – Il funzionament interni de Societât Sientifiche e Tecnologjiche Furlane al è ordenât cuntun precîs regolament aprovât de Assemblee Gjenerâl.
ART. 21 – Par sierâ la Societât la Assemblee Gjenerâl e à di deliberâ come che al è stabilît intal art. 21 dal Codîc Civîl italian.
ART. 22 – Par dut ce che nol è stât nomenât in chest Statût a valin lis normis de leç italiane.
ART. 23 – Par dutis lis cuestions che no si rivin a disberdeâ amichevolmentri al decît il Tribunâl di Udin.


text:
dimecres, de juliol 18, 2007
Uff... finût
Vuê ultin esam par cumò. Intun cjalt infernâl, o ai fat l'orâl. O vevi 22 tal scrit, dôs domandis (dimostrazions scritis) la prime perfete, la seconde mi mancjave l'ultin pas, ma instès decente. Risultât: 21. Cheste universitât e je propi un schifo, un tutor, tutôr, deficient, o cemût che lu vuelin clamâ, che ti da un vôt cussì, a voli. Po ben, aromai no mi free nuie, anzi mi à salvât l'estât chest esam. ancje la medie e pues lâ par sô cont, soi straconon. îr o ai regjistrât ricercje operative, altri esam di miarde, un 18, cul professôr che nus à fat spietâ un ore. Po mi dîs: mi dispiace di averle rovinato la media. No comment. Se o ai timp une di chestis zornadis o fasi une biele liste di ducj i esams, cemût che a son lâts, pro memoria futura. Mah. cumò fin a sabide, chill out in bologna, dopo relax in Friûl. Se no ves fisiche di fâ o sarès za laureât. Ma vuê o ai scuviert che laureâmi mi fâs pôre. Parcè? Parcè che no je finude. Dopo o scugni scomençâ la specialistiche. Jo o volarès cjapâmi un pôc di pause, lâ un pâr di mês ator, tipo a Londre, se no ca mi ven l'esauriment nervôs. Ma apene o ai acenât alc ai mei finanziadôrs :p ... za mi àn dit che o ai voie di piardi un an di bant. Che o ai di scomençâ subit. che o ai di provâ. che X a scomençât subit... che Y si sta laureant. Ma io soi strac. Cuasi cuasi o speri di ritardâ la lauree il plui possibil. Il limit massim al è Març: se mi laurei a Març, no podaran migo dimi di scomençâ subit? Boh boh boh super dubis. Îr di sere un bon azado cui argjentins, pecjât che no podevi rilassami masse che vuê o vevi l'esam. prest a tornaran ancje lôr a cjase. Cuissà ce che al vignarà. Un mandi ai blogarins che an comentât cumò ju zonti ca in bande
Etichetis: Argjentine, esams, futûr, seradis, universitât
dimarts, de juliol 03, 2007
The land of perdition
Sì, o ai vude cheste impression la setemane pasade, o soi lât pe prime volte a Nova Gorica (Gurize gnove :-D) tal casinò. Juste par dâ un cuc, viodi cemût che al è... e al è come tal titul, plen di int (jere miercus, vie pe setemane, no dut plen ma parcè che il puest al è grant, ma la int a jere) e nuie, la grant part talians, tancj furlans, e ducj a tirâ fûr flichis, come che al dîs me nono. e o feveli di cjartis di 500€, che fin cumò o vevi viodût une o dôs voltis. Lì van vie come nuie. Robis di malâts. Jo tant cognossi cuasi par nuie chei zûcs... ma al jere ancje il manuâl di spiegazion! Ciert che il stât sloven al à di fâ un biel pôc di bêçs... e dut a neancje 30 km di ca di me... Po ben, a jerin sù in Friûl cun L., lu ai puartât un pôc ator, solits puescj, ancje su pes valadis dal Nadison, che a mi mi plasin tantonon, juste par mostrâi che il Friûl nol è dome plane. sin lâts fin a Savogne, biei puescj torni a dîlu. si sin divertûts, sin lâts ancje a Grau, soi rivât a brusâmi la muse cun dôs oris di soreli...Intant o ai cjapât 26 in lab di inzegnerie dal software, bon, ancje se no son chei esams che mi preocupin, ma chei no informatics. Doman o ai tornâ a fâ ricercje operative, po fisiche... ce balis. sperin ben. Par fortune al è un cjalt sopuartabil, un tic di aiarut, si tire indevant.
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
Etichetis: Argjentine, Friûl, seradis, universitât
dissabte, de juny 23, 2007
We're getting closer...
Bon, martars fat il prin esam, ma nuie di fâ. Al è un esam stupit, i esercizis ae fin a son facii, però si à di statents ae forme, se no al è un pont di mancul. Invezit, lunis, inzegnerie dal software, martars fisiche. Fisiche al è ancje das cuatri dopodimisdì, al sarà un cjalt di no crodi, jo o soi avonde pôc, nuie no, ae fin o soi plui puartât a sperâ tal secont apel, il 15 di Lui o ju di li. I argjentins a son lâts vie par cumò ma samee che a tornin, bon a la fin, a son simpatics, si capin in cualchi mût, jo mi divertissi a doprâ il spagnul... o il lunfardo, al slang di Bs.As /Buenos Aires. Di martars, o torni un pôc sù, ancje se al sarà ancjemò plui cjalt soredut di gnot. Îr di sere une buine pastesute di pes, cul pes fresc, robis di ristorant e di €€€... invezi pocjis voltis fûr cheste setemane, un pôc pal studi, un pôc par colpe di un videozûc online, robis di vuere, biei di fâ cui amis, magari fevelant cun Skype. Une grande distrazion
Etichetis: Argjentine, seradis, universitât
dissabte, de juny 09, 2007
Viers i esams
Vuê o ai studiât un grum. no sul seri, fisiche, e un pôc di C#. Ma, come probabilementri ducj a san, al è il prin no il secont che mi preocupe. Sperin ben. I esams a scomencin ai 19 mi pâr, vie par une setemane, dopo une pausute, e o dovarès rivâ a viodi i RedHotChiliPeppers a Udin (cuant mai tornarano?) e dopo ancjemò un dôs setemanis di dâi sote. Po forsit polse. Chê altre sere o jeri un un dai mei piês moments, no rivavi a fâ nuie, al mancjât pôc par butâmi ju dal barcon. Bon, po al è passât, planc a planc, però no sai, o ai simpri voie di lâ vie, o ai gole di fâmi un biel viaç, i viaç mentâi no son plui vonde, si fevelave di lâ un pâr di diis in Grecie, cuissà. Cumò a cjase a son trê argjentins, amîs di P., tipo un al à la me etât, però lui al è ca, e jo no soi in Argjentine. Un seri al varès di tornâ a studiâ cumò, ma al è ancje sabide, a larai a sparâ cazzadis cui argjentins. o un biel filmut. di lâ si sint chel imprest tipo armonighe, che doprin pal tango, il bandoneon, o larai di lâ, a sintî i tangueros, a gjoldimile cussì. A comunque une setemane a vonde frescje e ploie. No sai cuant che tornarà. Îr di sere i argjentins mi àn fat sercjâ fernet cun coche. al sa di midisine
Etichetis: Argjentine, drinks, musiche, seradis, timp, universitât
dijous, de maig 24, 2007
Finâl di champions
Un cuatri peraulis intant che o spieti che la paste a bulidi... nuie îr di sere si sin viodûts culì la partide, il Milan al à vint, o vin mangjât une pizze fate in cjase, bune, propri bune, po o sin lâts a fâ un zîr in centro, a jere un pôc di int, cualchi tifôs, a sin lâts a bevi un doi cicchetti al College, un, il diablo, tu âs di bevi la robe e tignîle in bocje, po ti la impiin e tu viodis la flamade che sparis cuant che tu siaris la bocje e tu paris ju dut. Figo. Luca al à ancje comedât la telecjamare, cussì o vin zirât un orute di video, sei a cjase, sei lant e tornant dal centro. Al è simpri biel tornâ a sinti lis cazzadis che tu sparis, ce che tu disis, po a mi fotos e videos mi plasin, mi plasarès un mistîr cussì, ancje se pes fotos al è plui dificil, jo comunque o soi neât par disens e robis cussì, tu âs di vê un tic di sens artistic... però un video on the road, suntune machine, mi plasarès fâlu prin e dopo. Pal studi, no mi ven voie par nuie, al è dificilon, o speri simpri tal futûr, ma ca se no mi meti a fâ alc o soi mâl, sigh
Subscriure's a: Missatges (Atom)


text:
E je durade cuasi trê dîs la proteste di un grup di militants republicans irlandês inte preson di Maghaberry. A inviâle a jerin stâts sedis membris de Continuity IRA, dîs de Real IRA e doi dal INLA, ducj grups de dissidence armade republicane. La proteste, che si à sierade in maniere pacifiche, e jere nassude par vie des condizions di reclusion dai presonîrs che si vevin cjatâts a vê di restâ in cele ancje par 23 oris in dì cence acès a aghe, mangjâ, e docis, ma ancje pe proibizion di tignî intor i lilis che a ricuardin il riviel de Pasche dal 1916. Al somee che la proteste e sedi finide daspò che si à cjatât une mediazion tra i presonîrs e lis autoritâts carcerariis.
Font: BBC, 06/04/10


text:
Ai 24 di
Jugn il guvier de Comunitât Autonome Basche al à fate buine la
Agjende Strategjiche dal Euskara 2014 – 2016 là che a son dentri
lis liniis di intervent pal svilup de lenghe basche intai prossims
agns e che e pues contâ suntune disponibilitât finanziarie di 335
milions di euros. La Agjende e fisse 168 azions che a pontin a vê –
cemût che al à spiegât il president de Comunitât, Iñigo Urkullu
– un “bilinguisim plui ecuilibrât, che al scurti la distance
jenfri euskara e spagnûl e che si poi sul consens de societât”.
Il guvier basc al ponte a no lassâ fûr nissun par rivâ a di une
societât là che ducj a rivin a di un nivel minim di bilinguisim, in
maniere di infuartî ancje la coesion sociâl. Si larà cussì a
incressi la poie dai centris pal insegnament ai adults, a svilupâ
programs di pueste pe integrazion linguistiche dai imigrâts, a
infuartî la presince de lenghe intes citâts plui gruessis, a
svilupâ modei di lavôr che a permetin aes aministrazions publichis
di funzionâ in maniere normâl ancje par euskara e v.i. Par fâlu a
saran invistîts passe un centenâr di milions di euros ad an intai
prossims trê agns. Cifris che si zontin aes risorsis za previodudis
pe lenghe basche dentri de scuele, de radiotelevision publiche (EiTB)
e de polizie locâl (Ertzaintza).
Font:
El Correo, 24/06/14


text:
ZODIAC FURLAN. Belance
Nassûts jenfri i 23 di Setembar e i 22 di Otubar
Profum preferît: la broade.
Cun pocje origjinalitât, chel che al à inventât l’oroscop al à decidût che chei nassûts sot dal segn de belance a son personis ecuilibradis (o scomet che se invezit de belance al ves cjatade la costelazion dal orloi, a saressin stâts precîs e puntuâi).
A son ancje personis che i tegnin une vore ae justizie, a pesâ ben ogni decision (se a fossin stâts dal segn dal orloi, probabilmentri a varessin tignût une vore a no someâ vecjos).
Ah, e simpri secont di chel gjeni che al à inventât i oroscops, a chei de belance ur plâs ancje la bielece (strani: ducj chei altris a àn miôr lis robis brutis!).
Cemût si tradusino dutis chestis carateristichis intun furlan? Facil: la belance furlane e sta simpri tal mieç, e contente un pôc ducj. Tra il Tocai e il Merlot, par no sielzi, e bêf un tai di un e un tai di chel altri. Tra il frico e il muset, e mangje ducj doi; tra il schi di fonts e il schi alpin, si ferme in baite a fâsi une luianie.
Fevelant di bielece, il furlan nol è propit nassût par jessi artist, se o pensìn a la art come a une robe creade dome par amôr dal biel (pierdi timp intune robe che no covente a nuie?
Ma stino scherçant?). Il sens artistic de belance furlane, alore, si tradûs te piture (chê dai mûrs di cjase, però), te scriture (de liste de spese o al massim di un articul di gjornâl – e cumò provait a induvinâ il segn di Bete di Spere!), o ben te musiche (ma dome par inventâsi i côrs de curve dal Udin).
Sport: cul vuestri amôr pal ecuilibri, us conseìn il patinaç, la gjinastiche artistiche o ben di fâ il camarîr al Tenda di Lignan.
Curiositât: la belance e je la uniche costelazion che e rapresente un imprest inanimât invezit di un animâl o di une persone.
Il fat che e sedi une belance al dimostre che l’oroscop no lu àn inventât i furlans, parcè che se no a varessin sielzût une costelazion a forme di vuarzine. ❚
Bete di Spere


text:
RICETE. Salate di folp e cartufulis
Timp pe preparazion:
10 minûts par preparâ e il timp par lessâ folp e cartufulis
Ingredients par cuatri personis:
1 folp, cartufulis pal stes pês dal folp, ulivis, savôrs, ai, sâl, pevar,
vueli, sûc di limon.
SI FÂS CUSSÌ
Cul cjalt e ven voie di mangjâ plats frêts, e nuie di miôr di un plat che al sedi complet de bande dai valôrs nutrizionâi, tant che une salate di folp e cartufulis. Si cjape il folp e lu si nete ben (gjavant il dint dentri dal cjâf e il rostri tal mieç dai tentacui), e si lu resente ben sot la aghe frede. Intant, si metin a lessâ in aghe frede lis cartufulis, cu la scusse (ma ancje miôr cusinâlis al vapôr, bielzà taiadis a tocs). Intune pignate, meti sù aghe cun cualchi fuee di orâr e, cuant che al tache a bulî, cjapâ il folp pal cjâf e imerzi e gjavâ par almancul 3 o 4 voltis i tentacui, par fâju riçotâ, e po dopo butâ dentri dut il folp, lassant cusinâ a flame cuiete e cul tapon (plui o mancul 25 minûts par mieç chilo: al è pront cuant che il piron al jentre facil…).
Intune terine, meti lis cartufulis a tocs, po dopo il folp, ancje chel a tocuts, e une biele grimpade di ulivis. In bande, taiâ fins fins savôrs e ai, e ta un “biberon” o une cjicare, emulsionâ vueli, sûc di limon, sâl e pevar, e doprâ il batût e la cuince par cuinçâ la salate.
Margherita Meggy Timeus


text:
Lis origjins - robic e robighe
Robic al jere il diu roman de ruzin de blave, a lui si dedicave il rît che al coventave a limitâ i dams de malatie tal forment. Ae sô femine Robighe invezit si dedicave la fieste pe protezion de semence e de racuelte, o ben lis fiestis Robigaliis. La fieste propiziatorie e colave ai 25 di Avrîl e il rît lu faseve il flamen Quirinalis che al sacrificave a Robic lis vissaris di une cjice rosse e di une piore. Si conte che al è stât Pape Liberi (352-356) a convertî la fieste di paiane in cristiane. Diviersis di chês romanis, o grandis, lis rogazions piçulis a derivin des Galiis, inseridis inte liturgjie romane di Pape Leon III (795-816), che al à decidût di celebrâlis tai trê dîs prin de Sense. Similis a jerin lis Floraliis e lis Ambarvaliis, altris fiestis contadinis dedicadis a mari nature. La seconde e vignive rivolte a Cerere, la divinitât de tiere e de fertilitât.
Si conte che e je stade jê a insegnânus cemût coltâ i cjamps. ❚
✒ A.S.


text:
Lenghis»: il program par insegnâ furlan, e no dome
Joibe ai 12 di Novembar al è stât presentât «Lenghis», un laboratori di didatiche interatîf par furlan e pal furlan. Presints la assessore regjonâl ae Istruzion, Loredana Panariti, Lorenzo Fabbro president de Arlef che lu à finanziât, Paola Floreancig ispetore dal Ufici scolastic regjonâl e Adriano Ceschia ideadôr dal progjet pe cooperative “Centri di linguistiche aplicade Agnul Pitane” (www.claap.org).
Di ce si tratial? Dificil spiegâlu se no si lu viôt doprât, ma o provarìn: «Lenghis» al è un program informatic che al è fat di doi imprescj principâi, une “Biblioteche” digjitâl e un “Laboratori” di esercitazions linguistichis.
BIBLIOTECHE_La Biblioteche e pues vê dentri tescj di diviers gjenars, tipologjiis e lenghis; e pues jessi inzornade e insiorade cence limits e metude a disposizion di cui che le dopre midiant dal web (e duncje metude adun ancje di une rêt di utents). E pues ancje jessi personalizade di un utent singul (ven a stâi che un insegnant o une scuele a puedin fâsi la proprie).
LABORATORI_Il Laboratori al è un gjeneradôr di unitâts o di esercitazions variis. Par ogni test che si cjape de Biblioteche e je dute une schirie di esercizis, par esempli di gramatiche o di terminologjie, che l’insegnant al pues fâ cui arlêfs. Ducj chescj esercizis a puedin jessi fats in paralêl cun altris lenghis. Pensât prin di dut pal insegnament de chê furlane, di fat, «Lenghis» al pues jessi doprât par ogni lenghe e adiriture alfabet: la lenghe furlane e pues jessi associade ae lenghe taliane o a ogni altre in maniere che l’aprendiment di ognidune al puedi “viazâ” in maniere compagne. Ancje il furlan al pues jessi tratât te forme de coinè o te forme di une des sôs variantis gjeografichis internis (cussì, par une volte, ducj contents…ndr).
ÛS_«Lenghis» si pues doprâlu intai laboratoris informatics des scuelis o tes singulis aulis par mieç de lavagne luminose o di un videoproietôr. Al pâr propit un imprest di gale, che al veve za jevât entusiasim intai prins insegnants che ur jere stade fate viodi une anteprime parziâl.
Il prossim pas e je la programazion di une schirie di incuintris formatîfs pal ûs pratic ai insegnants di letaris, di furlan e di lenghe foreste disponibii a sperimentâ il program tal prossim an scolastic 2015/2016. ❚
Redazion


text:
In Cornualie tabelis bilengâls tes stazions di polizie: cuant che la politiche linguistiche e pues jessi “a cost zero”
L’an passât 2014, la Cornualie e je deventade une “nazion costitutive” dal Ream Unît di Gran Bretagne. Chê che fin pôc timp fa e jere une semplice regjon, e à cuistât il status di component dal Ream Unît tant che i scozês, i galês e i irlandês. Par cumò, il ricognossiment nol à puartât a incressi l’autoguvier de Cornualie, ma al rapresente un ricognossiment impuartant e par chest la gnove e jere stade saludade cun sodisfazion sei dai grups impegnâts intal promovi la lenghe e la identitât corniche.
TUTELÂT ANCJE… UN
Alc si tache a fâ e cussì e je rivade la notizie che inte gnove stazion di polizie di Truro la segnaletiche e je dute bilengâl. Cundut che a fevelâ come prime lenghe il cornic al sedi mancul dal un par cent de popolazion (1%), la direzion de polizie e à decidût che in dutis lis gnovis stazions dal cuarp la lenghe corniche e varà di cjatâ intai segnâi visîfs la stesse dignitât di chê inglese. Par chel che al rivuarde invezit lis stazions za in vore, la segnaletiche e deventarà bilengâl a man a man che si proviodarà ae sostituzion naturâl des tabelis.
Une misure di politiche linguistiche par rispietâ i dirits des minorancis a “cost zero” che si podarès fâ buine ancje in Friûl: un cartel scrit in dôs lenghis al coste tant che un scrit intune lenghe. ❚
Internazionalitari/Redazion


text:
Lezions di autonomie, il belanç dai incuintris. Par fâi cuintri a un centralisim aromai a brene vierte
Il centralisim talian al è aromai cence brenis, e se la autonomie des Regjons talianis e riscje di inneâsi, chê dal Friûl e je za in muel. Par chest fâ cressi une gnove gjernazie di autonomiscj furlans, che e cjali il teritori cuntun voli preparât e concret, no pues jessi plui dome une ambizion, ma e devente une necessitât. E je cheste la idee di fonde vignude fûr des Lezions di autonomie che la associazion La Grame e il Laboratori nassût di 16 aministrazions comunâls a àn puartât indevant par dut il mês di Otubar.
La fuarce de formule screade l’an passât e je chê di tamesâ in tantis direzions il concet di autonomie intal so peâsi a dutis lis dimensions dal vivi sociâl dal popul furlan: de storie ae politiche, de economie ae Glesie, de culture ae societât. E ancje in chest secont cicli, la operazion e je rivade a dismovi riflessions che no sunin masse consolantis, ma che a coventin a tignî fer il nestri spazi identitari.
PRIN INCUINTRI
CAVALLO: «A COVENTIN IMPRESCJ GNÛFS DI GUVIER DAL TERITORI»
L’autonomist storic Giorgio Cavallo lu à dit clâr: il Friûl al à bisugne di imprescj gnûfs di guvier dal teritori e di une plui fuarte autonomie finanziarie par frontâ i gnûfs gredeis de globalizazion, ma cence un fuart pat sociâl che al ledi a rivendicâ une autonomie diferente, no si larà di nissune bande. In ce maniere il Friûl puedial pensâ di tornâ a contâ alc? Se si tratàs dome di nomenclature politiche, sedi a man çampe che a man drete il Friûl nol à mai vût tancj puescj inte stanzie dai botons: e invezit la specialitât no je mai stade cussì a risi. Par fâ capî che in cheste zone i centraliscj “no passaran”, al covente intivâsi par recuperâ la sovranitât sui bens primaris, aghe e energjie.
SECONT INCUINTRI
BRAÙRE IDENTITARIE LONTANONE
Lontane, lontanissime e je la situazion di braùre identitarie de Catalogne che William Cisilino, diretôr de ARLeF, al à presentât intune interessante comparazion cul Friûl. Che e mostre un paradòs: intant che i catalans a bramin la indipendence, no o riscjìn di jessi glotûts de Macroregjon che clamin “trivenite”.
TIERÇ INCUINTRI
INTE ECONOMIE, VALORIZÂ GJENUINITÂT E INOVAZION
Il rapuart cul Stât centrâl nol è dut câs l’unic probleme dal autonomisim che za di timp si è distacât dal cuarp storic dal Friûl e al è stât simpri plui dismenteât di Pordenon e di Gurize. Se un moviment identitari al varà di tornâ a nassi, al varà di tornâ a tirâ dongje chescj teritoris e la lôr int, dant al Friûl une prospetive gnove. Dificile di cjatâ, come che al à spiegât l’economist Flavio Pressacco inte sô relazion, che e à peât il sintiment di autonomie ae individuazion di un troi di disvilup economic: “al covente valorizâ la economie locâl no cirint di competi in tiermins cuantitatîfs cul forest, ma sburtant su la gjenuinitât de nestre agriculture buine e nete e su la vocazion inovative di tancj imprenditôrs furlans, zovins o no che a sedin”.
CUART INCUINTRI
LA GLESIE, UNE SPERANCE PAL AUTONOMISIM?
Une sperance dut câs e ven dal fat che la Glesie e je daûr a riscuvierzi chê vocazion autonomiste che inte sô storie e je stade fuarte e sclete, al pont che la Mozion dai Predis dal 1967 e fo rivoluzionarie pal Friûl come lis tesis de Sorbone lu forin pal ‘68 francês. Bonsignôr Guido Genero, inte sô relazion aes Lezions di Autonomie, al à sclarît che la Diocesi e je pronte a clamâ dongje i Stâts Gjenerâi dai Furlans che a varessin di scomençâ a meti in pîts i resonaments che al covente fâ ducj insiemi par fâ cressi il Friûl di doman. Za 500 invîts a son pronts par inmaneâ chest gnûf percors di rialfabetizazion de nestre cussience identitarie e dal nestri sens di comunitât.
CUINT INCUINTRI
IL “THINK TANK” AUTONOMIST
E ancje il mont de culture e de politiche, des professions e de comunicazion al varès di dâsi dongje secont Federico Rossi, che al à sierât il cicli des lezions lant a stiçâ la necessitât di costituî une Farie des Ideis, un “think tank” permanent par rimodulâ la nestre concezion di autonomie daûr dai cambiaments simpri plui svelts de globalizazion.
BATAIIS SU SCUELE, CREDIT, ENERGJIE E AGHE
La prime bataie e je la competence su la scuele: e su chest si è za dât di fâ in maniere concrete il trop di sindics che al à costituît il Pat pe Autonomie. Ae fin di Novembar di fat il grup vuidât di Massimo Moretuzzo al à scomençât la sô ativitât publiche cuntune cunvigne par rivendicâ la competence primarie in materie di istruzion: e altris iniziativis a nassaran tai mês che a vignaran su temis tant che la riforme des bancjis di credit cooperatîf, che e riscje di svuedâ la ultime musine dulà che i furlans a tegnin i lôr bêçs cuntune minime sperance che a tornin a jessi invistîts sul teritori. E soredut su risorsis come energjie e aghe: par cheste ultime, la creazion di un ambit regjonâl che al meti dongje gjestion idriche e racuelte des scovacis e sarès un un vêr invît a gnocis par grancj grups multiservizis talians e forescj. Ma un funerâl par chel fregul di capacitât che ancjemò e reste di podê decidi a cjase nestre. ❚
Walter Tomada


text:
La ativitât di promozion de lenghe basche
in Navare e podarà poiâsi ancje su la colaborazion tra la Comunitât autonome di
cheste regjon e la Comunitât Autonome Basche. Daûr dal protocol di inteste
sotscrit dai rapresentants des dôs entitâts, si varà une condivision intal
sisteme di valutazion e di ricognossiment des competencis linguistichis, intal
ricognossiment dai titui, intal svilup terminologjic, inte traduzion di tescj
di leçs statâls e comunitariis, e intai programs internazionâi di divulgazion
de lenghe basche. Cun di plui si varà une colaborazion ancje intal cantin dal
insegnament de lenghe pes personis adultis.
Font: Diario de Navarra,
30/03/12


text:
Miârs di
personis a àn manifestât ai 10 di Fevrâr denant de sede dal
tribunâl superiôr di justizie de Catalogne in rispueste al apel fat
indenant de organizazion Somescola che e met adun diviersis realtâts
associativis civichis e educativis. La mobilitazion e nas de sentence
dal tribunâl che, su la fonde dai ricors presentâts di pocjis
fameis, e oblee cinc centris educatîfs catalans a doprâ il spagnûl
tant che lenghe veicolâr intal 25% des oris di lezion. Somescola e
conteste l’intervent de justizie su temis che a son di nature
educative e e conteste il fat che un implant scolastic dal gjenar al
crearà dai ghets leâts ae lenghe di divignince des fameis
pidimentant la lôr integrazion inte societât catalane.
Font:
Generalitat de Catalunya, 11/02/14


text:
Ai 15 di Avrîl il gnûf president dal esecutîf cors, Paul Giacobbi, e il president dal CNFPT (centri statâl pe funzion publiche teritoriâl), François Deluga, a àn sotscrit la Cjarte de lenghe corse. Si trate di un pas indenant par meti in vore il plan di svilup de lenghe fat bon ancjemò intal 2007 de Assemblee corse, cun chê di infuartî l’ûs e la visibilitât de lenghe proprie de isule intal setôr public e inte vite sociâl. La Cjarte e je za stade sotscrite di 48 comuns cors. L’acuardi cul centri pe funzion publiche teritoriâl al previôt massime intervents intal cjamp de formazion dal personâl public. Si trate dal prin pat dal gjenar sotscrit dal centri intune des regjons dal stât francês. Par Giacobbi, ducj a àn dirit a di une formazion in lenghe corse, che e rapresente un element di coesion sociâl, di integrazion e di svilup.
Chel istès il rapuart tra aministrazion publiche e lenghe corse al mostre ancjemò situazions problematichis. Al è il câs, par esempli, de vicende capitade a Galeria là che, ai 7 di Avrîl, il consei comunâl al à decidût di davuelzi lis sôs riunions une volte par francês e une volte par cors e di compagnâlis cun verbâi simpri bilengâi. Il sotprefet di Calvi, dut câs, al à domandât al comun di ritirâ cheste decision che al calcole di “ilegâl e anticostituzionâl” e al à puartât la cuestion denant dal tribunâl aministratîf. Pal sindic di Galeria, invezit, viodût che ducj i ats a varan ancje une version par francês, la cuestion no à mani. Ducj i doi partîts nazionaliscj – Femu a Corsica e Corsica Libera – a àn daurman mostrât la lôr poie ae aministrazion comunâl e a àn domandât che si meti in vore un statût di couficialitât pe lenghe corse su dute la isule.
Font: Radio Alta Frequenza, 15 e 19-22/04/10; Corse Matin, 16/04/10


text:
Sami: metudis lis fondis par un Parlament ancje in Russie
Une sessantine di delegâts sami de penisule di Kola, intefederazion russe, a àn metût lis fondis pe nassite di un Parlament propri come che za si ‘nd àn pai samis de Norvegje, de Svezie e de Finlande. I rapresentants di chest popul, che in dì di vuê al forme a pene il 0,2% de popolazion totâl de penisule di Kola, a àn metût sù un organisim di rapresentance formât di nûf membris che al varà di puartâ ae nassite tal zîr di doi agns di un Parlament pai sami de Russie. Par rivâ a di un tant, dut câs, al coventarà modificâ diviersis leçs federâls e provinciâls. A dâi une man al organisim rapresentatîf dai 2 mil sami de regjon a saran ancje i rapresentants dai Parlaments sami che za a son inta chei altris trê stâts là che al vîf chest popul.


text:
Intai
ultins agns l’asturian al à mostrât la sô impuartance tant che
mieç di espression e di creazion artistiche, al pues contâ suntune
forme normalizade e si lu viôt simpri di plui inte toponomastiche.
Denant di cheste situazion, e à dite la assessore regjonâl
asturiane pe educazion, pe culture e pal sport Ana González
Rodríguez, al è rivât il moment di fâ dai pas indenant ancje
intal setôr de educazion. Par chest, e à zontât, l’esecutîf des
Asturiis al à tacât a lavorâ par che i professôrs di lenghe
asturiane a vegnin ricognossûts cuntune categorie professionâl
specifiche.
Font:
Observatorio
da lingua galega,
30/07/12


text:
Intun
moment là che il stât spagnûl al è al centri de atenzion dai
mieçs di comunicazion internazionâi par vie de sô situazion
finanziarie critiche, une cuarantine di rapresentants di prin plan
dal mont economic, academic e culturâl de Catalogne eà decidût di
indreçâ propit ae opinion publiche dal rest dal mont un document là
che a spieghin la condizion particolâr che la lôr tiere e vîf
dentri dal stât spagnûl e lis resons che a son daûr de volontât
di indipendence che e va dilunc a cressi in Catalogne. Se e je vere
che i catalans a àn une buine responsabilitât intai mâi che a
patissin, si lei intal document, la lôr economie e je avonde salde
par superâ la crisi e il lôr debit public e privât al podarès
jessi metût in sest in timps avonde curts. Chest però, a zontin,
dome se a vessin la pussibilitât di gjestî dutis lis jentradis che
a produsin. In dì di vuê, di fat, la plui part des risorsis e des
tassis paiadis in Catalogne e cjape la strade di Madrid che a ‘nt
torne al teritori dome une part minimâl, cun investiments plui bas
di chei che si àn in altris areis mancul produtivis: une situazion
che e fâs someâ la Catalogne une realtât subissade dai debits. Lis
domandis rivadis di Barcelone par une revision dai rapuarts economics
e fiscâi cul stât centrâl si son scuintradis però cul mûr tirât
sù dal guvier di Madrid. Une situazion che, si ricuarde intal
document, e à fat cressi ancjemò di plui tra i catalans la voie di
indipendence, viodude aromai de maiorance de popolazion tant che la
uniche soluzion par tornâ a jevâsi in pîts. No je dome une
discussion di bêçs tra une provincie e la capitâl, a concludin i
firmataris dal document, ma une distance plui profonde che e je prin
di dut politiche e culturâl.
Font:
VilaWeb, 26/07/12


text:
Al è zaromai passât un an di cuant che la gnove Zonte regjonâl e à tacât a lavorâ e il Comitât 482, adun cu lis realtâts associativis che a son in prime linie intal promovi la lenghe furlane (Comitât pe Autonomie e pal Rilanç dal Friûl, Societât Filologjiche Furlane, Radio Onde Furlane - Informazion Furlane, La Patrie dal Friûl, Il Diari, Union Scritôrs Furlans, Glesie Furlane, Istitût Achille Tellini, KappaVu, Colonos, Ladins dal Friûl, Serling, CLAAP), a àn metût jù un document che al fâs il pont su lis politichis pe lenghe furlane metudis in vore dal esecutîf regjonâl fin cumò.
Leams: document dal Comitât 482 e tabele associade.


text:
A saran sù par jù 130 i comuns catalans là che ai 13 di Dicembar si davuelzaran des consultazions su la indipendence sul model di chê che si veve tignude a Arenys de Munt ai 13 di Setembar. Chestis votazions, che a son stadis sburtadis dal coordenament pe consulte su la indipendence (Coordinadora per la Consulta sobre la Independència) a son cjaladis cun interès ancje fûr de Catalogne, massime inta chês altris nazions cence stât. Si previôt, duncje, la presince di osservatôrs internazionâi inviâts di diviers partîts nazionalitaris europeans. A àn za confermât la lôr partecipazion osservatôrs di iRS (indipendentzia Repubrica de Sardigna) e di Corsica Libera. Altris partîts, invezit, àn za dât la lôr poie ae iniziative, ma a son ancjemò daûr a decidi in ce maniere partecipâ: tra chescj a son il Sinn Féin e i moviments che a fasin part de Aleance Libare Europeane tant che il SNP, il Plaid Cymru e il Bloque Nacionalista Galego.
Font: Nationalia, 09/11/09